text:
Petur Sigurð vann silvur í opnum bólki
Í Irish Masters Open kappingini í Dublin luttóku Petur Sigurð og Hjalmar Johannesen í opnum bólki hjá monnum 30-40 ár.
Fyrstur var Petur Sigurð á máttuni, har hann vann ein lættan sigur á Andrea bocancea við at kasta hann til IPPON, tá bara ein lítil løta var farin.
Hjalmar fór síðani á máttuna í dysti móti Enda Hackek. Hetta var ein javnur dystur, har tað tíðliga eydnaðist Hjalmari at kroysta hin so mikið nógv út móti uttara kanti á máttuni, at hann mátti traðka útav, og tað gav mótstøðumanninum hjá Hjalmar eina SHIDO sum revsing. Dysturin var rættiliga javnur, men eina ferð, tá Hjalmar roydi seg við einum kasti, var hann eitt sindur óneyvur, so tað eydnaðist mótstøðumanni hansara at gera eitt mótkast, sum hann fekk IPPON fyri.
Harvið var Hjalmar úti av kappingini um gull og silvur, men hann fekk síðani møguleika at kappast um bronsuna. Fyrsti dystur í hesari kappingini var móti O’Connor. Har fekk Hjalmar tíðliga í dystinum halditak á hinum, sum sat so mikið væl, at hin valdi at gevast.
Síðani skuldi Petur Sigurð aftur í eldin móti Strachan úr Skotlandi. Næstan beinan vegin í dystinum gjørdi skotin eitt kast, har tað eydnaðist Petur Sigurð at venda tí til eitt mótkast, har Petur Sigurð koma at liggja omaná, og hetta varð dømt til IPPON til Petur Sigurð. Men skotin var rættiliga ónøgdur við hesa dømingina og mótmælti hjá dómarunum. Dómararnir hildu upp á, at rætt var dømt, men Petur Sigurð segði so við dómararnar, at hann var til reiðar at taka dystin umaftur, um so skuldi vera.
Aftan á nógvar samráðingar aftur og fram, har stevnuleiðslan eisini var við, so varð avgjørt at byrja aftur frá 0. Men tað gjørdist tað sama, aftan á lítla løtu kastaði Petur Sigurð skotan til IPPON, og hevði Petur Sigurð vunnið dystin, hesa ferð uttan nakað mótmæli.
Nú skuldi Hjalmar aftur royna seg á máttuni. Hetta var eisini ein javnur dystur, har Hjalmar vann sær eitt WASA-ARI, tá bert hálvur minuttur var eftir, men í síðstu løtu eydnaðist hinum at fáa Hjalmar í halditak, men av tí at Hjalmar hevði fingið ein lítlan skaða í akslarnar í fyrsta dystinum í opna vektbólkinum, valdi hann at gevast, tá hin hevði fingið halditak á honum, tí hann fekk pínu í akslarnar. Harvið var Hjalmar úti av kappingini, tá bert bronsufinalan var eftir.
Síðsti dysturn var finalan millum Petur Sigurð og ein frá Kekkia. Dysturin var sera javnur, men tá umleið helvtin av tíðini var farin fekk kekkin eitt WASA-ARI, og lítla løtu seinni megnaði hann so at kasta Petur Sigurð til IPPON. Sostatt endaði Petur Sigurð kappingina við einum silvurmerki, sum má sigast at vera rættiliga gott.


c: text/html

text:
Jólaborðhaldini eru mong hesa tíðina av árinum, og sostatt eru eisini nógv fólk í býnum. Gjárkvøldið var onki undantak. Nógv fólk var í býnum, men sum heild vóru fólk hampilig og ordilig.
Tó vóru nøkur fá undantøk. Tveir mans í Klaksvík blivu tiknir av løgregluni, ávikavíst fyri at bróta inn í eini hús og fyri at skapa ófrið uttanfyri eitt skeinkistað.
Í Havn varð ein maður eisini handtikin av løgregluni, fyri at skapa ófrið uttanfyri eitt skeinkistað, har hann varð blivin blakaður út. Maðurin var harðligur í atburði, og tí vóru boð send eftir løgregluni.
Mennirnir eru allir blivnir skuldsettir fyri brot á politiviðtøkurnar og maðurin, ið royndi at bróta inn í eini hús í Klaksvík, er eisini skuldsettur fyri herverk.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...

robotstxt: allowed

filter: keep


text:
- Eg verði við tær óansæð, er ein setningur, sum stendur nógvastaðni í Bretlandi í dag. Orðini, “Eg verði við tær óansæð”, skal Tony Blair hava sagt við George W. Bush átta mánaðir áðrenn hersetingina av Irak í 2003.
Tað eru eisini nógvar ákoyringar, sum Tony Blair fær, fyri sín lut í Irak krígnum. Ein stórur kritikkur er, at allar royndir at finna eina friðarliga loysn á trupuleikunum í Irak vóru ikki troyttar, tá hersetingin fór fram, og at upplýsingarnir frá fregnartænastuni vóru ikki nóg góðir, til at kríggj kundi rættvísgerast.
Tony Blair hevur sjálvur biðið um umbering fyri allar feilir, sum vórðu framdir, men hann heldur framvegis, at tað var rætt at fara í kríggj.
- Eg kann ikki siga orsaka fyri Irak. Eg hevði gjørt tað umaftur!
So avgjørdur var Tony Blair á tíðindafundi í gjár. Hann helt uppá, at Irak var betri fyri í dag, við eini demokratiskt valdari stjórn, hóast hon kanska ikki var so sterk.
Tað hevur eisini leingi verið frammi, at Irak kríggið í stóran mun var orsøkin til, at jihadistiskir bólkar, sum eitt nú ISIS, hava vunnið fram í Irak eftir kríggið, tí at landið var so óstøðugt.
Sir John Chilcot's hevur staðið fyri kanningararbeiðinum. Hann segði sjálvur í gjár, at hóast tað ongin ivi var um, at Saddam Hussein var ein harðligur einaræðisharri, ið hevði framt brotsgerðir ímóti sínum egna fólki, so var tað ikki rætt at herseta Irak, tá tað var gjørt.
- Hernaðarlig átøk vóru ikki einastu møguleikarnir sum vórðu eftir, tá farið var inn í Irak, segði hann millum annað á tíðindafundinum í gjár.
Keldur:
Chilcot report: Tony Blair's Iraq War case not justified
Tony Blair says world is better as a result of Iraq War
Samandráttur av bretsku bløðunum kann lesast her.
Heimasíðan hjá kanningarnevndini, sum hevur skrivað frágreiðingina kann lesast her.


text:
Tíðindi: Frítíð
-
Norðlýsið fingið besta lýsingarplássið – í høvuðsstaðnum
Tá Norðlýsið fylti 100 ár í apríl í ár, fekk miðilin í Norðoyggjum eina...
- 22/06/15
-
Tannáringur snýtti hýruvognsføraran – Dómurin var ótrúligur
Ein dómari í Lake County í Ohio gav einum kvinnuligum tannáringi ein heldur annaleiðis...
- 30/05/15
-
Vaksina ímóti Ebola funnin og er á veg
Ein vaksina ímóti herviligu og deyðiligu sjúkuni Ebola er nú á veg. Hetta skrivar...
- 30/05/15
-
Vágaverk við Múrin
Tað eru ikki allar oyggjar, ið menna sítt egna ljóð, men Vágar hava vágasound....
- 29/05/15
-
SIC aftur á pall
Síðani bólkurin SIC varð stovnaður í 2003, hava hann givið tvær fløgur út og...
- 28/05/15
-
Kjarnukundin í Danske Bank 100 ára gamal við heimabúgvandi børnum
Ársroknskapurin hjá Danske Bank verður ikki skrivaður á donskum, men á enskum, men til...
- 27/05/15
-
Føroyingur snýtir Facebook brúkarar við følskum oddsum
Fleiri bólkar á Facebook lýsa við at hava atgongd til upplýsingar um match fixing,...
- 25/05/15
-
VIDEO: Útlendskir tattovørar royna skerpikjøt
Tattovørar úr ymsum londum eru savnaðir til Fo Tatt Fest, sum hevur verið seinastu...
- 24/05/15
-
Punjab við Múrin
Við Múrin avdúkar enn eitt navn, ið fer at seta sín dám á festivalin...
- 21/05/15
-
Útlendingar atkvøða um grindadráp
“Í meira enn fýra øldir hava íbúgvarnir í fjarskotnu Føroyum, sum liggur 200 míl...
- 19/05/15
-
Ring heim ókeypis úr útlondum við nýggjari tænastu frá Vodafone
Hevur tú eitt fast hald frá Vodafone, sum kostar úr 299 krónum um mánaðin,...
- 17/05/15
-
Lover Lover við Múrin
Fyriskiparirnir í við Múrin eru fegnir at kunngera enn ein Føroyskan tónleikabólk. Talan er...
- 16/05/15
-
Árliga SMS boðrenningin verður nú leygardagin
Árliga SMS boðrenningin, sum Bragdið skipar fyri, í tøttum samstarvi við SMS, verður leygardagin...
- 11/05/15
-
Ingi Sørensen Band á skránna hjá Við Múrin
Tá føroyski festivalurin, við Múrin verður settur fyrsta vikuskiftið í juli, er tað við...
- 11/05/15
-
Kirkjur savna pening inn við MobilePay
Hevur tú gloymt at taka pening við í kirkju, og talvan gongur, so ber...
- 10/05/15
-
Klaksvík og Norðoyggjar áhugavert ferðamál
Í samband við ferðavinnustevnuna, VisitFaroeIslands, sum var hildin í Føroyum um vikuskiftið, skipaði GreenGate...
- 07/05/15
-
Føroyingur fongslaður fyri harðskap móti unnustuni í Aalborg
Ein 49 ára gamal føroyingur, sum var í Danmark og vitjaði unnustuna jólaaftan seinasta...
- 05/05/15
-
Afturkalling – kalkunkjøt úr Miklagarði
Miklagarður hevur fingið bráfeingis boð frá danska matvørueftirlitinum um salmonella í kalkunkjøti frá einum...
- 24/04/15
-
T.O.S. á G!
Tollarar og Syndarar eru avgjört eitt nýbrot innan kristnan tónleik í Föroyum, sum hevur...
- 23/04/15


text:
Venjingardystur: B36 - 07 Vestur 4-3
Ímeðan vøllurin verður gjørdur til í Sørvági, halda vit fram við veningardystum á útivølli. Í dag varð tað so móti B36 í Gundadali, í einum til tíðir undirhaldandi dysti, við nógvum málum.
Byrjanaruppstillingin: Ivan Stojkovic; Sigtór A. Petersen, Sølvi Egilsson, Petter Bjørlund, Torstein Mýlingstind; Janus S. Samuelsen, Martin Tausen, Høgni E. Nielsen, Holgar Durhuus; Søren B. Nielsen, Ken Fagerberg.
Eyka (allir komu inn): Petur G. Dalbø, Asbjørn Heðinsson, Jákup S. Olsen, Tór-Ingar Akselsen, Jóannis á Steig.
Tað tók okkum eina løtu at koma inn í dystin móti B36 í dag. Fyrstu helvtina av fyrra hálvleiki vóru vit als ikki við og heimaliðið gav okkum stórar trupulleikar. Brádliga vóru tað tó vit, ið tóku fyrsta stikkið. Janus tók bóltin við sær framvið tveimum, um miðjuna. Ken dróg tveir verjuleikarar við sær og so varð rúm til Holgar, sum fekk bóltin og høgdi til úr einum 20 metrum. Sera gott uppspæl og enn betri avsluttað. 1-0 til okkum.
Eftir hetta javnaðist spælið út, men vit høgdu ein stóran møguleika. Tað var eftir gott samanspæl ímillum Søren og Ken, sum síðani spældu Janus fríðan á kantinum á brotsteiginum. Skotið fór tíverri framvið.
Spælið var rættiliga javnt eftir hálvleik, men heimaliðið vóru effektivari og komu á odda 3-1. Okkara góvu tó ikki upp, men fingu javna til 3-3. Tað fyrra frá Sølva, sum var hægstur og skallaði eitt væl skotið horna frá Jóannis í netið. Útjavnandi málið fekk Søren eftir sera gott uppspæl í høgru og innlegg flatt til aftaru stong, har Søren setti fótin á í tóma málið.
Móti endanum vóru vit ikki ordiliga vaknir og heimaliðið slapp at gera okkum kunstin eftir, og Ivan varð púra seldur, tá teir skoraðu við handaru stong.
3. heimadysturin endaði við tapi, men nógv jaligt kann takast við heim aftur úr Havn.
Í morgin spælir 2. lið móti MB í Miðvági.


text:
Emmanuel Macron kann vinna tjóðartingsvalið
Veljarakanningar í Fraklandi vísa, at flokkurin hjá Macron fer at fáa millum 280 og 300 umboð vald í tjóðartingið.
Veljarakanningar í Fraklandi vísa, at nýggi frosetin, Emmanuel Macron, hevur møguleika at vinna sær meiriluta í tjóðartinginum á valinum í juni.
Macron vann forsetavalið tann 7. mai, men hann hevur eisini brúk fyri at hava meiriluta í tjóðartinginum, um flokki hansara skal eydnast at útinna sín politikk.
Í eini veljarakanning sum OpinionWay/ORPI hevur gjørt, fær flokkurin hjá Macron 27 prosent av atkvøðunum á fyrra valumfarinum, sum verður tann 11. juni. Hetta skal geva flokkinum møguleika at fáa millum 280 og 300 umboð vald í undirhúsið á øðrum umfari, sum verður tann 18. juni. Fyri at fáa reinan meiriluta skal ein flokkur hava 289 umboð vald.
Tvær aðrar kanningar vísa, at flokkurin hjá Macron fer at fáa 32 prosent av atkvøðunum á fyrra umfari. Tað er ein framgongd á ávikavist 3 og 7 prosentstig samanborið við kanningar, sum vórðu gjørdar 11. og 7. mai.
Ein fjórða kanning vísir harafturímóti, at bara 45 prosent av veljarunum hava álit á Emmanuel Macron sum forseta, og enn færri siga seg hava álit á forsetismálaráðharranum Edouard Philippe.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Myndarøð: Væleydnað seymiskeið fyri nýbyrjarar
Rúsdrekkaávirkaður og 12 persónar í bilinum
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
55 vilja vera stjóri
Ísraelar og palestinar - sum dagur og nátt
Prát við Svend Højgaard
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
Íslendsk lodnuskip hava rokveiðu - norðmenn á veg
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Ein sólskinssøga á vetri
Messi brendi brotsspark
Samband
Postboks 226
FO-600 Saltangará


text:
Sverri Egholm
06.10.2017 - 17:05
Í nýggjum poddvarpi, á enskum podcast, er Arni Zachariassen saman við dóttir síni Lý, farin í gongd við at lesa Bíbliuna.
- Vit eita Arni og Lý og hetta er eitt podcast, har vit lesa Bíbliuna. Arni er pápin og Lý er dótturin. Arni hevur lisið Bíbliuna nógv og hevur gingið í skúla fyri at læra meir um hana. Lý hevur altíð góðar tankar og spurningar um tað, sum stendur í Bíbliuni, stendur á heimasíðuni lyogarni.com, sum er gjørd til poddvarpið.
- Endamálið við podcastinum Lý og Arni lesa Bíbliuna er at hjálpa børnum og vaksnum í Føroyum at lesa Bíbliuna saman. Man kann koyra tað frá um kvøldi áðrenn songartíð. Ella tá ið tit koyra bil. Ella sunnudag ella onkran annan dag, tá ið tit hava eina góða løtu saman at tosa um Gud og Bíbliuna. Tað er gott at lesa í Bíbliuni. At lesa í Bíbliuni ger, so vit koma at kenna Gud betri og blíva betri við hann. Og tá ið vit koma at kenna Gud betri og vit blíva betri við hann, so blíva vit eisini betri við hvønn annan, bæði børn og vaksin.
Í fyrsta parti tosa Lý og Arni um hvat Bíblian er og hvat tað merkir, at hon er Guds orð. Brotið, sum verður lisið er Lukas 24:13-35.
Hoyr brotið omanfyri og les meira Lý og Arna her


text:
06.04.2017
Einki nýtt í løtuni...
Í gjár vórðu 21 næmingar innskrivaðir í 1.flokk í Trongisvágs skúla skúlaárið 2018/2019.
At tað vórðu 21 næmingar innskrivaðir til næsta skúlaár ger, at tað skúlaárið 2018/2019 verður ein 1.flokkur. Skúlaárið 2017/2018 vórðu fleiri enn 26 næmingar innskrivaðir, og tá næmingatalið í einum flokki fer upp á 27, verða tímar játtaðir til 2 flokkar.
Tvøroyrar skúli hevur enn innskrivingina soleiðis, at foreldur og børn møta í skúlanum til endamálið.
Hetta verður helst eisini soleiðis í enn nøkur ár.
Stuttligt er at síggja, hvussu spent børn og foreldur eru hendan dagin, og tí verður hildið fast um hetta.
Í morgun byrjaði ein verkætlanardagur í Trongisvágs skúla, har næmingar, lærarar og gestir fóru at arbeiða við evninum “Nørrønu frumsagnirnar”.
Evnisdagurin byrjaði kl. 8.00 í morgun, og hildið verður á til kl.14.00.
Næmingarnir arbeiða í bólkum.
Í samband við verkætlanardagin fær skúlin vitjan av myndlistakvinnuni Alison og dansarunum/filmsmonnunum Jamie og Giorgio, ið koma úr Onglandi.
Felags foreldrafundur og SPENNANDI fyrilestur verður í skúladeplinum í Hovi 16. januar kl. 19.00.
Forkvinnan í skúlastýrinum á Tvøroyri, Annika Jónsveinsdóttir, skrivar :
So er tíðin komin til at bjóða tykkum øllum til tann árliga felags foreldrafundin, sum skúlastýrið skipar fyri. Í ár verður fundurin og fyrilestur á Skúladeplinum í Hovi.
Byrjað verður við einum spennandi fyrilestri við Jens Andersen sálarfrøðingi úr DK.
Jens Andersen er ein kendur fyrilestrahaldari, og hevur hann fyrr verið í Føroyum og hildið fyrilestur. Hann dugir sera væl at greiða frá, og ger hetta uppá ein sera innlivandi og skemtiligan hátt.Sí viðheftu veggmynd/planchu, har fyrilesturin er nærri lýstur.
Hesin fyrilestur er eitt samstarv millum øll skúlastýrini í oynni, og eru øll foreldur at skúlabørnum í Suðuroynni boðin við.
Aftaná fyrilesturin verður ein lítil steðgur, og síðani fer forkvinnan í skúlastýrinum at leggja ársfrágreiðingina fram fyri foreldrunum her á staðnum.
Vónandi fáa vit eitt hugnaligt, skemtiligt og læruríkt kvøld saman!
Vegna skúlastýrið
Annika Jónsveinsdóttir, forkvinna
Nú er tann tíðin komin, tá næmingar verða skrivaðir inn í 1.flokk.
Innskrivingin í 1.flokk skúlaárið 2018/2019 verður mánadagin 15. januar 2018 kl.13.00-15.00.
Innskrivingin verður á skrivstovuni í Trongisvágs skúla.
Minnist til at hava dóps-ella navnaseðil við.
Um tað ikki liggur fyri hjá onkrum at møta ásettu tíðina, ber til at ringja til skrivara skúlans – tlf. 371582 í skrivstovutíð – og boða frá.
Um onkur hevur børn, sum skulu byrja í øðrum flokkum í Tvøroyrar skúla skúlaárið 2018/2019, kann sigast frá hesum á tlf 371582. Hetta eigur at verða fráboðað skjótast gjørligt


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Saturday, April 13, 2013
Agnostikarin David Berlinski um ateismu og menningarlæruna
Wednesday, April 10, 2013
Video: kristin genta í Egyptalandi álopin og neyðtikin av muslimskari fjøld á aljósum degi.
Og hetta er vanligt!
Í hesum video, verður ein ung kristin genta í Egyptalandi álopin, buka og ivaleyst strippa av eini fjøld av muslimum.
Hetta fer fram mitt á gøtuni, á alljósum degi.
Eingin tykist gera nakað fyri at leggja uppí og stegða áganginum, ístaðin verður rópa Allah er stórur.
Harðskapur og kúgan er gerandisdagur hjá milliónatals kristnum í muslimskum londum ídag.
Í samband við trupuleikan av pedofilia, hava vit í Føroyum gjørt nógv burturúr at steðga tøgnini, sum er einasta rætt leiðin.
Tó so verður atsøkn ímóti kristnum í muslimskum londum, av okkara vesturlendsku miðlum og politikarum vanliga rokna at verða rættuliga politiskt ókorrekt at varpa ljós yvir.
Tí er tøgn.
Hetta video opnar líka hurðina á glop og letur okkum síggja eitt sindur av tí ræðandi veruleikanum, tað sum vit vanliga bara lesa og hoyru og síðani leggja í gloymibókina.
Sí meiri um evnið og tilburðin á Answering Muslims:
http://www.answeringmuslims.com/2013/04/egyptian-muslims-attack-christian-girl.html
Sunday, April 7, 2013
Ávirkar menningarlæran etiska hugburðin?
Missa vit í Europa tann etiska grundvøllin? Tað heldur Nadja U. Prætorius, sum millum annað pástendur at hetta kann verða avleiðingin av tí sociala hugburðinum, sum uppstendur av menningarlæruni.
Ein má sjálvandi seta spurningin, hvussu læt tað er at skilja millum darwinismuna sum bara eina nátturuliga vísind og kravdan veruleika og síðani trupuleikan av at menningarlæran byrjar at leggja grundvøllin fyri okkara uppfatan at morali og siðalæru.
Kann tað hugsast at samfelag okkara so spakuliga glíðir inn í ein hugburð sum er meiri social darwinistiskur? Sum millum annað kann hava við sær, at tey sterku gerast máttmiklari, meðan tey veiku bukku undir og í summum førum útruddast:
Vi har indrettet et samfund, der er baseret på en neoliberal markedstænkning og er påvirket af evolutionteoriernes menneskesyn. Det har medført, at vi ikke længere er i kontakt med det etiske fundament i tilværelsen.Les meiri:
Det mener Nadja U. Prætorius, der netop har udgivet bogen ”Den etiske udfordring i en global tid” om, hvilke etiske udfordringer vi står over for i en globaliseret verden.
Hun er mag.art. i psykologi og specialist og supervisor i psykoterapi. Hun har forsket og undervist på forskellige universiteter i ind- og udland og udgav i 2007 sin første bog, ”Stress – det moderne traume”. Siden 1992 har hun studeret og praktiseret tibetansk buddhisme.
Ifølge Nadja U. Prætorius er etik karakteriseret ved, at man handler for ikke bare sin egen, men også andres bedste, og det er i modstrid med markedstænkningen med konkurrence, udbud og efterspørgsel, som hun mener, vi har indrettet vores samfund efter.
”Så længe vi konkurrerer mod hinanden for vores egen vindings skyld, er vi ikke inde i en etisk tankebane. En etisk livsstil består i, at man tænker og handler ud fra så gode intentioner som muligt for, hvad der gavner ikke bare en selv, men også andre mennesker. Det er jo uforligneligt med et konkurrencesamfund, hvor udgangspunktet er, at man skal blive bedst for at sikre sin egen overlevelse og rage mest muligt til sig selv på bekostning af andre,” siger hun.
Det skyldes, at vi har ladet evolutionens tankegang præge vores menneskesyn, mener Nadja U. Prætorius, og her er tankegangen, at kun den stærkeste overlever. Derfor konkurrerer vi med hinanden individuelt, men også nationerne imellem på globalt plan.
”Det kan godt være, at nogle klarer sig udmærket. Men kan vi bære at se alle dem, der bukker under for den tankegang, og som må flygte fra katastrofer og fattigdom? Også i vores eget samfund sker der en større og større udskilning mellem dem, der er i job, og den lange række af mennesker, som ikke længere har værdi, fordi de ikke er i arbejde – og for manges vedkommende uforskyldt. Hele denne tankegang og måde, hvor man sikrer sig selv på andres bekostning, er uden megen medfølelse for, hvordan det er at være udenfor.”
Det er imidlertid et alt for pessimistisk billede, Nadja U. Prætorius maler af tilværelsen, mener Søren Peter Hansen, provst i Syddjurs Provsti og medlem af Det Etiske Råd.
”Man kan ikke bare sige, at konkurrence og arbejdsmarkedstænkning pr. definition er uetisk. Forskning er jo også en del af konkurrencen, og var markedsmekanismerne der ikke, ville der ikke være den kræftforskning, som foregår for tiden, og Novo Nordisk havde måske ikke udviklet insulin. Så vi må skille skæg fra snot. Vi kan altid finde eksempler på virksomheder, som går over grænsen, men samtidig er det sådan, at hvad virksomheder tidligere er sluppet af sted med, vil de ikke lykkes med i dag,” siger han og tilføjer:
”Vi skal på ingen måde tilbage til det feudale samfund. Jeg tror, det eneste, man kan sige om de gode gamle dage, er, at de var gamle. For de var ikke gode. Vi er kommet nogle gigantiske skridt fremad, netop fordi der har været konkurrence og en markedsforståelse.”
Men kloden kan ikke længere holde til de miljø- og klimamæssige udfordringer, vi udsætter den for, og selv har vi også svært ved at kapere det ”umenneskelige” arbejdsliv, som den moderne udvikling og teknologi har medført, mener Nadja U. Prætorius.
Vi har således aldrig før haft så mange psykiske og fysiske sygdomme og ubalancer, som eksempelvis stress er udtryk for.
LÆS OGSÅ: Det Etiske Råd debatterer det samme som for 25 år siden
Problemet ved denne samfundsindretning er ifølge Nadja U. Prætorius ikke kun, at den står i kontrast til et etisk funderet liv, men også, at den bygger på et forkvaklet menneskesyn. For i markedstænkningen mangler der – som i andre ideologier – en forståelse af, at mennesket er unikt og har noget meget kostbart at byde ind med i samfundet, som ikke nødvendigvis kan opgøres i kroner og øre, forklarer hun. I stedet udvikles vi helt fra vuggestuen over uddannelse til vores arbejdsliv med det formål, at vi skal overgå hinanden og andre nationer i konkurrencen om at være bedst – netop for selv at ”overleve”.
Men det er på bekostning af alle andre.
”Den måde, som vi ser og administrerer mennesker på i konkurrencesamfundet, er, hvis vi sætter det på spidsen, en forbrydelse mod menneskeheden,” siger Nadja U. Prætorius og tilføjer:
”Det er et livssyn, som reducerer mennesker til at være instinkt- og lyststyret, og hvor den konkurrence, der foregår på bekostning af andre mennesker, bliver et ledende princip
http://www.etik.dk/artikel/500289:Etik--Har-vi-mistet-det-etiske-fundament
Wednesday, April 3, 2013
Reis Jesus veruliga upp frá hinum deyðu: Reint íspinn ella søguligar ábendingar?
Vit hava akkurát lagt Páskini afturum okkum.
Í kristnum høpið snúgva páskini seg um deyða og uppreisn Jesusar og hesar seinastu dagarnar hava kristin um alt land okkara luttikið í hópin av møtum og tiltøkum í samband við hesar hendingar.
Millum kristin eru báðar hendingar av týdningi, eftirsum báðar hendingar leggja grundvøllin undir kristna trúgv og kristna lívinum hjá tí einstaka.
Serstakliga fagna tey kristnu seinnu hendingina, sjálva uppreisn Jesusar. Tann fyrra viðvíkur støðu menniskjans yvirfyri Gudi, har Kristus tekur Guds dóm yvir synd og óndskaps menniskjan yvir seg. Tann seinna fullførir hetta verkið. Paulus skrivar um týdningin av uppreisnini:
"...er Kristus ikki risin upp, so er prædika okkara tóm, so er trúgv tykkara tóm við...Og er Kristus ikki risin upp, so er trúgv tykkara til einkis, so eru tit í syndum tykkara enn; so fortaptust tá eisini tey, sum sovna eru í Kristusi" (1 Korintbræv 15: 14, 18-18).
Men uppreisn Jesusar hevur eisini onnur endamál. Í brævið sínum til tey kristnu í Róm skrivar Paulus:
"...og sum eftir Anda Heilagleikans er við kraft prógvaður at vera Sonur Guds við uppreisn frá hinum deyðu--Jesus Kristus, Harra okkara"(Rómbrævið 1: 4)
Aftrat sínum andaliga endamálið, hevði uppreisnin eisini sum endamál, at seta Guds fingramerkið í heimsøguna; sum eisini liggur í orðunum 'við kraft prógvaður'.
Tað er her, tað nátturliga møtir tí ónátturliga. Og tað er hesum viðvíkjandi at mong heimsins menniskju hava ilt av at slík hending skal eitast fyri at verða søgulig.
Søga inniheldur jú eina tær áhaldandi tilgongdirnar sum tú og eg, ella vanlig menniskju, empiriskt royna ella eygleiða til dagligt...ella ger hon?
Í kjakinum við Habermas um uppreisn Jesusar, helt gudloysingurin Antony Flew fyri:
Sum Paul Rhodes Eddy skrivar:
"We will see that some form of this circular reasoning lies at the foundation of most of the arguments put forth in defense of a naturalistic methodology. It reveals, among other things, just how inextricably tied the naturalistic historical method is to a priori worldview...Hence this western critical scholarship is not driven by empirical claims but by metaphysical claims" (Jesus The Legend: A Case for the Historical Reliability of the Synoptic Jesus Tradition, s. 49-50)Ivaleyst hevur Craig Evens rætt tá hann lýsir hendan hugburðin:
"Hyptercriticism is all too common in scholarly circles they seem to confuse criticism with scepticism, the more sceptical the position the more criticial it it. But radical scepticism is no more critical than is credulity" (Fabricating Jesus, s. 21).
Við øðrum orðum er frásøgnin, full av bókmentarligum íspinni, írokna uppreisnin. Tá ein lurtar eftir framløgu og argumentum Carriers, so varnast ein, at tað ikki væntar av høpisleysum pástandunum, sum eru so mikið nógvir, at ein ikki veit hvar ein skal byrja.
Samstundis pástendur maðurin, at kristna samfelagið í einum 30-40 ára tíðarskeiði, frá Jesus uppreisn til fyrsta skrivaða evangeliið, ikki kann hava megna at varveitt eina søguliga hending; sjálvt í einari rabbinara mentan.
C.S. Lewis lýsir hendan hugburðin í bókini 'Timeless at Heart':
"...they belive in old bones supposed to be millions of years old. The prehistoric man on whom we have no evidence of what so ever, is science and he is belived in stronger than the historic man" (CS Lewis, Timeless at Heart, pp.19-20).Kjakið millum agnostikaran og tekstkritikkaran Bart Erhman og kristna trúarverjan William Lane Craig, í 2008, um uppreisn Jesusar, varpar eisini ljós á hvussu hesir bíbliukritikkarir veruliga hugsa. Í sínari roynd at afturvísa hendingini sigur Ehrman:
"I’m just going to say that miracles are so highly improbable that they’re the least possible occurrence in any given instance. They violate the way nature naturally works.What about the resurrection of Jesus? I’m not saying it didn’t happen; but if it did happen, it would be a miracle. The resurrection claims are claims that not only that Jesus’ body came back alive; it came back alive never to die again. That’s a violation of what naturally happens, every day, time after time, millions of times a year. What are the chances of that happening? Well, it’d be a miracle. In other words, it’d be so highly improbable that we can’t account for it by natural means. A theologian may claim that it’s true, and to argue with the theologian we’d have to argue on theological grounds because there are no historical grounds to argue on. Historians can only establish what probably happened in the past, and by definition a miracle is the least probable occurrence. And so, by the very nature of the canons of historical research, we can’t claim historically that a miracle probably happened. By definition, it probably didn’t. And history can only establish what probably did."
Við øðrum orðum, so eru 'undur' og ónátturligar hendingar ósøguligar, tí tær bróta við hvussu summi av okkum uppfata søguna, ella rættari sagt: hvussu summi av okkum vilja uppfata søguna og hvussu vit vilja at onnur eisini skulu uppfata søguna.
Ehrman fer so mikið langt sum at skjóta upp eitt alternativ til uppreisnina; tildømis at familja ella lærisveinar Jesusar møguliga stjólu líkið úr grøvini, sleipaðu tað við sær, vóru fangaðir av rómverskum vaktum, sum drupu teir og tveittu øll líkini, inkludera Jesus, í eina felagsgrøv. Læriveinar Jesusar mistóku seinni ein tvíburð Jesusar fyri at verða Jesus, sum íspann søguna at Jesus var upprisin.
Heldur Ehrman hesa skrønuna verða álítandi? Nei! Men kortini heldur hann hetta alternativi verða meiri sannlíkt og eftirfarandi enn frásøgnuna um at Jesus var upprisin.
Treiskni Ehrmans, er tí slett ikki dømi uppá sunnan kritik, ei heldur sunnan opinleika, men yvirskeptiskan hugburð, sum vil at søga og uppfatan av hendingum skal fella undir teir reglar, metodir og avmarkingar sum vanliga gudloysingar leggja í tess.
Trupuleikin við hesum er: eg eri ikki gudloysingur, enntá fleiritalið av íbúgvum jarðarinnar eru ikki gudloysingar, fleiritalið av íbúgvum Europas og tess lesandi eru heldur ikki gudloysingar og eru heldur ikki so anti og yvir óttaful fyri tí ónátturliga ella andaverðini. Hesir søguligu reglar, metodir og avmarkingar, sum nakrir naivir gudloysingar nærum krevja at ein og hvør skal boyggja seg undir, bara tí teir vilja uppfata søguna sín veg, galda bara ikki fyri meg.
Ehrman og aðrir bíbliukritikkarir, taka heldur ikki til eftirtektar at uppreisnar hendingin, var yvirførd í einari rabbinarmentan, eins væl og hon var niðurskriva í einari rabbinaramentan, tá ættarliðið í kendi Jesus og teirra lærisveinar og kenningar enn vóru á lívi. Søguliga sæð, upphevjar søguliga trúvirði í uppreisnini seg yvir láturlig alternativir og yvir hugburðin at frásøgnin má verða ein myta, eina tí at hendingin ikki hóskar seg okkara heimsmynd og teimum metodum og avmarkingum vit áseta fyri hvussu vit halda søga og hendingar skulu uppfatast.
Tað stuttliga við hesum er, at tá ein hugsar um tær søguligu detaljurnar sum flokkast um uppreisnina, so er tað eitt lítið lop frá hesum til tað niðurstøðuna, at Jesus veruliga er upprisin. Einasta forðingin, er at hendingin er ónátturlig. Hetta er eisini grundin til, at nógvir main-stream søgugranskarir meta fleiri av detaljunum at verða sannlíkar, tó so at frásøgnin um uppreisnina má verða ósannlík. Flestu granskarir velja tí at verða agnostiskir um hendingina, vitandi og játtandi at okkurt hendir millum deyða Jesusar og uppruna Kristindómsins, tað vil siga, okkurt sum broytti alt, okkurt sum legði grundvøllin undir kristnu trúnnað, tað sum Dibelius, redaktiónskritikkarin kallar 'the historical kernal.'
Hesir serfrøðingar halda serstakliga framkomu Jesusar, eftir deyða hansara, verða av áhuga. Hesir velja vanliga ikki at forklára nátturuna aftanfyri hesar hendingar, uttan at tær vóru hendingar og at lærisveinar Jesusar vóru sannførdir um hesar hendingar.
Russel Shorto sum er ein skeptikari skrivar:
‘no one, not the most skeptical skeptic, denies that some of Jesus’ followers had an experience of him after his death. So who cares what form that resurrected being took’ (Gospel Truth, s. 208).
Bultmann sum pástóð at evangeliini einki høvdu at siga um veruleika, mátti somuleiðis viðganga, at lærisveinarnir vóru sannførdir at teir saman høvdu sæð Jesus:
"the fact that the first disciples came to believe in the resurrection and that they thought that they had seen the risen Jesus" (60).
Cairns, ein annar kritikkari, skrivar:
"had the disciples not been utterly convinced that the resurrection happened, there would have been no church" (160, David Cairns, A Gospel Without Myth, Bultmann’s Challenge to the Preacher, SCM Press Ltd, Bloomsbury Street London, 1960)
Við øðrum orðum, millum fleiri mainstream serfrøðingar, byggir uppreisnar frásøgnin ikki á íspinn, hvørki frá lærisveinum Jesusar ella frá kristna samfelagnum seinni í fyrsta árhundra, men á sannførðing teirra fyrstu ápostlana.
Hetta er grundin til, at Cairns fastheldur at kristna samkoman er grunda á tað sum eygnavitnir Jesusar vóru sannførd um og vóru sannførd um at tey høvdu sæð.
Raymond Brown sum eisini fylgir hesum hugsunnarhátti, meinar at kristna missiónin, vøksturin og evangeliumsboðanum, ongantíð kundi verði ígongdsett ella verði áhaldandi uttan sannførðingina at Jesus var upprisin (Brown, E. Raymond, 1973, The Virginal Conception & Bodily Resurrection of Jesus)
Ein kundi tí skoti upp, at elstu lærisveinar Jesusar møguliga íspunnu frásøgnina, vitandi at søgan vildi medvirka komandi kristnu trúboðanina.
Mainstream serfrøðingar, eru tó ikki samdir í hesum. Slíkt postulat tykist eina grynna um ein fastheldur seg til pástand Reimarusar, at lærisveinarnir høvdu tørv á uppreisn Jesusar grunda á verðsliga vinningin. Men neyvan er tað nakar sum í nútíðini vildi verði samdur við Reimarus. Og so var heldur ikki. Læra Jesusar leggur heldur ikki upp til slíkt. Kristna siðvenjan vísir á at allir hesir (frárokna Jóhannes ápostulin) liðu pínslaváttadeyðan. At liva sum lærisveinur Jesusar, førdi mikla líðing og elendigheit við sær; ein og hvør kristin var so mikið upplýstur um veruleikan. Og so var eisini lagnan hjá øðrum eygnavitnum og teimum ápostolisku lærisveinunum sum eftir komu.
Hetta hevur fingi mangan granskara at spyrja, hví hópurin av upprunaliga kristnu, valdu at doyggja fyri tað sum tey vistu verða eina lygn.
Sum bara styrkir forkláringina, sum flestu granskarar eisini mugu bíta í seg, at lærisveinar Jesusar, hesir sum pástóðu seg at hava sæð Jesus eftir deyða og uppreisn hansara, veruliga vóru sannførdir um at hendingin var verulig og sannførdir um tað í tí teir høvdu sæð.
Cairnley, eisini ein bíbliukritikkari peikar á ein aðra ábending. Hesin sum annars sáar iva um tómu grøvina, má tó fasthalda at tað finst betri próvtilfar fyri framkomu Jesusar, eftirsum hesin partur av evangeliumsfrásøgnini kann tíðarfestast tíðliga.
Her er talan millum annað um Fyrra Bræv Paulusar til tey kristnu í Korint, har hann skrivar:
"Tí eg lærdi tykkum sum hitt fyrsta tað, sum eg eisini hevði tikið við: At Kristus doyði fyri syndir okkara, eftir skriftunum, at Hann var jarðaður, at Hann reis upp triðja dagin, eftir skriftunum, og at Hann var sæddur av Kefasi og síðani hinum tólv; síðani varð Hann sæddur av meir enn 500 brøðrum ísenn--av teimum liva flest allir enn; nakrir eru sovnaðir; síðani varð Hann sæddur av Jákupi, síðani av øllum ápostlunum" (Fyrra Korint 15: 3-7).Paulus sipar her til fleiri møtir við lærisveinunum, og so til tann eina fundin har 500 lærisveinar vóru til staðar; teir flestu av hesum sum eisini liva, tá brævið verður skriva. Ivaleyst er hetta sama hendingin vit lesa um í evangeliinum, har í Jesus møtir teimum í Galilea (Matteus 28).
Tað áhugaverda við hesum tekstinum er, at brævið eru skriva um ár 50-51, tað eru umleið 20 ár eftir deyða og uppreisn Jesusar.
Tá Paulus skrivar hetta brævið, eru flestu av eygnavitnunum enn á lívið. Við øðrum orðum, kunnu hesi uppsøkjast og tráðspyrjast. Paulus umtalar enntá Pætur í hesum brævinum, sum ferðast í somu kredsum sum brævið verður sent til.
Fleiri gudfrøðiligir serfrøðingar, millum annað kritikarin Bart Ehrman, heldur at hendan keldan møguliga var givin Paulusi, á einum fundi við eygnavitnum í Jerusalem um ár 36, har millum annað Pætur ápostulin var til staðar. Í so fall stavar keldan frá tíðini beint eftir at Jesus reis upp.
Fyri at vísa hesum aftur, hava ávísir kritikkarir víst á, at talan kundi verði um eina hópa-yvirsjón, við øðrum orðum, at fleiritalið av lærisveinum sóu somu yvirsjónina samstundis. Hetta er evnið til eina aðruferð, men hesin pástandur er vorði afturvístur so tað forslær.
Tað eru aðrir granskarir sum ikki vilja gera so mikið burturúr nátturuni av hendingini, men heldur velja at samtykja at okkurt løgið er farið fram.
Ludemann, skeptikarin og ateisturin sigur:
Paula Fredriksen er av somu áskoðan:
"I know in their own terms what they saw was the raised Jesus. That’s what they say and then all the historic evidence we have afterwards attest to their own conviction that that’s what they saw. I am not saying that they really did see the raised Jesus. I wasnt there. I don’t know that they saw. But I do that as a historian that they must have seen something".
Og fyri at taka samanum kunnu vit sitera E.P. Sanders
“…he was tried and crucified. Finally we know that after his death his followers experienced what they described as the resurrection: the appearance of a living but transformed person who actually died. They believed this, they lived it, and they died for it...That Jesus’ followers (and later Paul) had resurrection experiences is, in my judgement, a fact. What the reality was that gave rise to the experiences I do not know” (The Historical Figure of Jesus, s.280).Skulu vit taka søguliga viðger til eftirtektar, og útilukka tað ónátturliga, so eru hesar søguligu detaljurnar aftanfyri uppreisn Jesusar.
Óansæð um ein trýr á tað ónátturliga ella ikki, so er tað fyri summi eitt bitturt fakta at skula bíta í seg, at søguliga sæð, koma vit ómetaliga nær hendingini, so nær, at tað er torført at upphugsa onnur alternativ.
Hvør er so niðurstøðan?


text:
Jóansøkubál í Funningsfirði
Leygarkvøldið 21. juni verður Jóansøkubál á bryggjuni í Funningsfirði.
Aftur í ár verður bál og dansur á bryggjuni í Funningsfirði. Tiltakið síðsta summar eyndaðist sera væl, og nógv fólk stuttleikaðu sær á bryggjuni. Tónleikurin var góður og fólk hugnaðu sær og dansaðu alla náttuna.
Sum nakað heilt nýtt, verður eisini tjaldingarpláss.
Plássi er omanfyri bryggjuna. Útsýni yvir bryggjuna og fjørðin er sera gott.
Í ár spæla "Eager To Please" til dansin. Bólkurin spælir góðan blandaðan tónleik og eru fløguaktuellir í løtuni.
Tvey stór telt verða eisini uppsett so um veðrið ikki verður so gott, so fáa fólk hugna sær í teltunum.
Sølubúðir selja búffar, pylsur, kaffi, køkur o.a. og gestirnir kunnu sjálvir grilla sær matin á grillum sum standa á økinum.
Skrá:
20.30 - Bálið verður tendra.
21.00 - Kári P. Højgaard bjóðar vælkomin.
21.30 - Grillir verða tendraðar.
23.00 - Dansurin við Eager To Please byrjar.
Á skránni verður eisini felagssangur.
Bygdarfólkið í Funningsfirði bjóðar øllum vælkomnum til Jóansøkubálið
:o)
Sama dagin verður nýggi sparkivøllurin í Funningsfirði innvígdur.
Har eitt umboð fyri Runavíkar kommunu og Niclas Davidsen frá FSF siga nøkur orð.
Aftaná skipar NSÍ fyri einum fótbóltsdysti.


text:
Ari av Rana
06.11.2017 - 11:33
Tíðindi > Uttanlands > Annað
Tá Paradísskjølini í gjár blivu almannakunngjørd, vóru 140 donsk nøvn og virkir nevnd at finna í skjølunum, skrivar DR. Millum tey nevndu eru aðalfólk, advokatar, ríkmenn, virkir og privatir danskarar.
Paradísskjølini vísa hvussu advokatfelagið Appleby í Bermuda hevur hjálpt til við skattaskjóli. Talan er um bæði núlivandi og deyðar danskarar, sum hava verið kundar hjá Appleby.
Flestu nøvnini eru tó bert nevnd í samband við, at Appleby hevur keypt teirra virki og síðani lukka teirra konto, tí at virkini ikki liva upp til støðið hjá Appleby. Tí hevur Appelby einki danskt virki sum kunda.
Onkrir advokatar og advokatvirki eru nevnd í skjølunum. Í tí eina førinum var eina advokatvirki ikki beinleiðis kundi hjá Appleby, men felagið hevur hjá útlendskum kunda, sum vildi flyta stóra peninganøgd frá Bermuda, ígjøgnum donsk smápartafeløg, sum vóru stovnaði til endamálið, og víðari til heimlandi hjá móðurfelagnum. Í hesum førinum metti danska advokatfelagið, at tað var 85% møguleiki fyri at ætlanin hevði verið góðtikin sum lóglig av donskum dómstóli. Skat gjørdi einki, sakin kom aldrin fyri dómstól og smápartafelagið bleiv lukkað.
Donsk aðalsfólk og ríkmenn eru við í skjølunum, m.a. tí at teir hava keypt ognir í útlondum. Nakrir av danskarunum eru partur av donsku reiðaríum, og eru við tí at teir hava verið við til at stovna feløg, sum skulu umsita ymisk farmaskip.
Danskir eftirlønarkassar og tryggingarfeløg verða eisini nevnd. Tað er mest í samband við íløgu í ymiskar íløgugrunnar, sum hava adressu í skattaskjóli.


text:
M-Torgið 17. sept: Social Media - upcoming
03. Sep 2015
Felagið føroysk marknaðarfólk byrjar M-Torgið seinnu hálvu við evninum "Social Media - upcoming" og hevur í tí sambandi bjóðað stjóranum fyri lýsingarfyritøkuni, Jónsson...
les meir
HR-Forum 10. september kl. 13.00
03. Sep 2015
Jógvan Tróndarsson heldur fyrilestur í HR-Foruminum hósdagin, 17. september kl. 13-15.30 undir heitinum "JFK – spyr ikki, hvat landið kann gera fyri teg, men hvat...
les meir
Lær at brúka iPhone/iPad at gera stuttar filmsfrekvensir
04. Jun 2015
Spennandi skeið 25. juni kl. 9-16: Lær at brúka iPhone/iPad at gera stuttar filmsfrekvesnir og redigera. Pætur M. Dahl (Spískamarið) og kameramaðurin Rógvi Rasmussen hava...
les meir
HR-Forum 28. mai: Framtíðarinnar HR
19. Mai 2015
Hósdagin, 28. mai kl. 13 - 15.30 hevur stjórin fyri Dansk HR, Kim Staack Nielsen, fyrilestur og kjak í HR-foruminum, sum heldur til hjá Gallup...
les meir
FFM 21. mai: Onkur annar eigur tað!
19. Mai 2015
Hósdagin, 21. mai kl. 13.00 -15.00 heldur Sigmund Poulsen, advokatur, fyrilestur undir heitinum "Onkur Annar eigur tað!" á Marknaðartorginum hjá Felagnum føroysk marknaðarfólk. Marknaðartorgið...
les meir
Heildarkanningar
20. Feb 2015
Vantar tær vitan um tykkara kundar og hvussu nøgdir teir eru við tykkara tænastur? Hvat velja føroyingar, um val var nú ella hvat hevur týdning...
les meir
HR-Forum: Bygnaðarbroytingar og hugburðsbroytingar
20. Feb 2015
Hósdagin, 26. februar kl. 13.00 - 15.30 skipar Gallup fyri HR-Forum fyri limir. Hesa ferð kemur Marianna Andreassen, ráðgevi frá fyritøkuni MEA Consult...
les meir
Gleðilig jól og gott nýggjár
19. Des 2014
Gallup Føroyar ynskir viðskiftafólki og øllum annars eini gleðilig jól og eitt gott nýggjár.Takk fyri gott samstarv í brátt farna ári.Vit gleða okkum til nógvar...


text:
Í einum av fyrstu brotunum í samgonguskjalinum hjá landsstýrissamgonguni millum Javnaðarflokkin, Tjóðveldi og Framsókn stendur:
”Vit hava allar fortreytir fyri at skapa eitt sjálvbjargið samfelag við ríkum møguleikum, sterkum felagsskapi og javnbjóðis rættindum fyri okkum øll.
Aðalmálið er, at valdið og virðini skulu út til fólkið. Vit skulu skapa einar sterkar, samhaldsfastar og sjálvbjargnar Føroyar. Vit vilja menna eitt tíðarhóskandi vælferðarsamfelag fyri alt fólkið í Føroyum (...)”
Í sjálvum samgonguskjalinum og tilhoyrandi undirskjali verður eisini víst á,
at tað skal verða liviligt kring alt landið,
at man skal geva fólki javnsettar møguleikar kring landið
at øllum borgarum skulu tryggjast javnrættindi.
at hvør einstakur skal eiga møguleikan at smíða sær eitt eydnuríkt lív eftir egnum huga og evnum og at taka lut og ábyrgd í samfelagnum.
Høvuðsorsøkin til hesar orðingar í samgonguskjalinum er uttan iva, at samgonguleiðararnir, flokkarnir og løgtingsfólk, ið mynda samgonguna, í sínum gerandisdegi hava eygleitt, at Føroyar – eins og nógv onnur lond í vesturheiminum – eru við at blíva amputeraðar til einans at fevna um eitt munandi miðstaðarøkið, og so “restin”.
Fjølbroytni, sum eyðkendi og ríkaði føroyska samfelagið bara fyri 20-30 árum síðani, fánar spakuliga burtur. Ein partur av Føroyum er longu dottin niðurímillum, meðan aðrir partar av landinum stríðast og hanga á ytsta liði á fingrunum.
Hendan avbjóðandi veruleikan verða vit mint á umleið fjórða hvørt ár, tá politikarar á rundferð kring landið tekkjast veljarunum og fáa innlit í veruleikarnir í ymsu pørtunum av landinum. Og er hetta helst eisini høvuðsorsøkin til at hesin avbjóðandi veruleikin afturvendandi verður tikið við, tá samgonguskjøl verða orðaði.
Tað nyttar tó lítið hjá skiftandi landsstýrissamgongum at varpa út spennandi hugtøk sum bygdamenning, útoyggjamenning, økismenning, Suðuroyarætlan í 10 punktum, og nú málsetningar um einar javnari Føroyar, um ikki veruligur politiskur vilji og politisk handling fylgja við!
Býta virðini í samfelagnum
Ein av kjarnuuppgávunum hjá valda politiska myndugleikanum, ikki minst hjá teimum, sum skipa samgongu og taka við landsins leiðslu er (í breiðastu merking) at býta virðini í samfelagnum.
Landsstýrissamgongan, sum varð skipað í september í 2015, var ”gamla” andstøðan í Løgtinginum. Gamla andstøðan feldi undanfarna valskeið afturvendandi lemjandi kritikk yvir samgonguna, sum tá sat við valdið, við uppáhaldi um at virðini í samfelagnum vórðu býtt út til tey fáu, og ikki út til breiðu fjøldina.
Veljarin tykist hava tikið undir við hesum uppáhaldi, tí á Løgtingsvalinum í september 2015 vann andstøðan valið og valdið.
Uppgávan og ábyrgdin av at býta virðini í samfelagnum varð flutt á aðrar hendur, á aðra landsstýrissamgongu. Yvirskriftirnar hjá nýggju samgonguni eru greiðar, og fáur ivast í, at ovarliga á politisku dagsskráin eru “Einar javnari Føroyar”.
Nú komið er inn í februar 2017 eru tað útvið 1½ ár síðani at landsstýrissamgongan varð skipað. Á ávísum økjum er politikkurin kring “einar javnari Føroyar” vorðin sjónligur, men fyri økini kring landið, uttanfyri miðstaðarøkið, er ongin greið ætlan at hóma enn.
Avbjóðingar kring landið!
Hóast gongdin í samfelagnum sum heild er og hevur verið góð hesi seinastu árini, og fólkatalið í landinum sum heild er methøgt, so er myndin ikki eins spennandi í øllum pørtum av landinum.
Partar av landinum hava stórar avbjóðingar við skeivari gongd í fólkatalinum – ikki minst um hugt verður eftir gongdini í fólkatalinum yvir eitt longri áramál (eins og vanligt er!), er fólkatalið minkað nógv.
Aldurs- og kynssamansetingin er púra skeiv í pørtum av landinum.
Talið av ungum er minkað niður í onki í pørtum av landinum.
Talið av kvinnum í burðarførum aldri (15-49 ár) minkar støðugt í útjaðaraøkjunum (og er t.d. í Suðuroynni minkað við 33% seinastu 30 árini)
Føðitíttleikin er lægri í útjaðarøkjunum enn í landinum sum heild
Burðaravlopið er eisini lægri í útjaðarøkjunum enn í landinum sum heild
Hækkandi miðalaldurin hevur stóra ávirkan á útjaðaraøkini, við ávirkan á bæði tørvin á eldraøkinum, á kommunalar tænastur og tilboð til børn og ung, og ikki minst á frítíðar- og ítróttarlívið (Har tað t.d. í 1990 bar til at manna fýra vaksnamanna fótbóltslið í Suðuroynni, er manning til gott og væl eitt lið í 2017)
Arbeiðsloysið er hægri í útjaðaraøkjunum enn í miðstaðarøkinum, ikki minst millum ung, sum hava trupult við at sleppa inn á arbeiðsmarknaðin at gera sær arbeiðsroyndir og forvinna nakrar krónur.
Tað er stórur munur á inntøkugrundarlagnum hjá borgarum í útjaðaraøkjunum samanborið við í miðstaðaranum.
Útbúgvingarstøðið hjá fólki í útjaðaranum er lægri enn í miðstaðarøkinunum, m.a. av teirri orsøk, at tað eru ov fá størv til útbúgvin fólk uttanfyri miðstaðarøkið.
Møguleikarnir fyri at fáa góð størv eru nógv verri í útjaðaraøkjunum enn í miðstaðarøkinum
Inntøkurnar hjá kommunum í útjaðaraøkjunum eru væl lægri enn miðal, meðan útreiðslurnar pr. borgara til kjarnutænastur eru sambæriligar.
Kommunalu inntøkurnar frá partafelagsskatti í útjaðarøkjunum er væl lægri enn miðal
Inntøkurna frá virksemi á havnaløgum og um keikantin kring landið hava verið fyri stórari minking orsaka av centralisering av landingarmiðstøðum og avskipingarhavnum
Atgongdin til váðafúsafígging t.d. til at byrja nýggjar vinnur er verri í útjaðaranum enn í miðstaðarøkinum
Tað er truplari (og dýrari) at fáa sethúsafígging í útjaðaranum enn í miðstaðarøkinum.
og so framvegis...
Í stuttum so verður landið – hóast landið er lítið og stuttar fjarstøður eru millum økini – spakuliga skilt sundur í eitt A-lið og eitt B-lið; skilt sundur í miðstaðarøkið og útjaðaraøkir. Sundurskiljing sjálv er sum so onki nýtt, men frá tí at B-liðið serliga fevndi um útoyggjarnar, so eru fleiri størri økir í landinum eisini spakuliga við at gerast partur av B-liðnum.
Hava óvanliga nógv virðir at býta!
Grundarlagið undir at skapa veruligt innihald í einum politikki og einari politiskari arbeiðsskrá um Einar javnari Føroyar hevur ongantíð verið so sterkt sum júst í hesum tíðum.
Møguleikin fyri at taka støðuna kring landið í tí álvara, hon skal takast, er greitt til staðar nú – og møguleikin er væl betri nú, enn t.d. um Føroyar aftur um nøkur ár skuldu endað í einum búskaparligum-aldudali.
Ongantíð fyrr hevur Landið havt so góðan møguleika sum nú at gjøgnumarbeiða ein veruligan politikk fyri at skapa menning kring landið – ein politik og eina arbeiðsskrá fyri at skapa javnbjóðis menning og geva fólkið kring landið javnsettar møguleikar. Júst nú er tíðín, tí vit hava so heilt óvanliga nógv virðir at býta!
Tað er at fegnast um, at Eysturoyar-tingmenninar, Bill Justinussen, Kári P. Højgaard og Magnus Rasmussen, nú hava sett hol á kjakið um hvussu virðini í samfelagunum skulu býtast – har økisspurningurin verður ein týðandi partur av viðgerðini. Men tað er avgerandi, at viðgerðin ikki bara kemur at fevna um eitt snevurt kjak um at flyta almennar stovnar, tí spurningurin um menning kring landið fevnir um so nógv meiri enn kjak um at flyta almennar stovnar úr miðstaðarøkinum.
Landsstýriðssamgongan hevur sett á politiska skrá einar javnari Føroyar, nú málið verður tikið upp í Løgtinginum, er at taka ábyrgdina í álvara og seta veruliga gongd á arbeiði at skapa einar javnari Føroyar !


text:
Siðbundin skúlagongd er skipað soleiðis, at tú fyrst fær at vita, hvussu tingini hanga saman, síðani ger tú onkrar venjingar, og at enda ert tú til próvtøku fyri at skúlin kann eftirkanna, hvussu nógv tú dugir. Terpa og testa. Tey flestu hata próvtøkur av einum reinum hjarta, og tað er ivasamt, um próvtøkurnar veruliga vísa,
Continue Reading…
Eg havi lagt merkis til at ongin blogga eg havi skriva higartil hevur havt beinleiðis við mítt granskingarøki at gera. Møguliga er tað eitt úttrykk fyri ein veikleika at tosa um ting eg ikki havi skil fyri, men enn hava tey ikki ringt og biði meg komi í Álvaratos paneli í kringvarpinum. Hetta ætli eg
Continue Reading…
Sum part av míni grundútbúgving í djóraatferð og vælferð lærdu vit rættiliga nógv um atferð hjá høsnum, og hvat er neyðugt fyri at vælferðin skal vera góð. Tí var eg kedd av at síggja vánaligu grundgevingarnar hjá danska djóraverndarferlagnum fyri at ikki keypa egg frá búrhøsnum. Høvuðsgrundgevingin fyri at velja egg frá “skrabehøns” framum frá
Continue Reading…


text:
Hvat kostar ein nýggjur bilur í Føroyum í dag? Sum maðurin segði: ”Tað velst um kúgv”, tá hann bleiv spurdur, hvussu nógvir fjórðingar vóru í eini. Bilamarknaðurin er í nógvum førum at meta sum ein geitamarknaður, og tað eru ikki allar bilsølur, sum eru so glaðar fyri nýggju marknaðarhættirnar.
Tú sleppur at gjalda
70.000 krónur fyri tín brúkta bil – líka mikið, hvussu hann sær út, og líka mikið í hvørjum standa hann er í. Ljóðar hugaligt. Hevur tú ein gamlan ”kassa”, sum tú kanska hevði fingið 8.000 - 10.000 krónur fyri, so er bara at lata hann inn í sambandi við keypt av nýggjum bil, so fært tú 70.000 krónur í avslátri, og so hevur tú vunnið 50.000 krónur ella har á leið. Ella gert tú?
Nei. Í Føroyum eru tvey sløg av bilaprísum. Ein prísur er, tá tú keypir ein bil, uttan at selja bilsøluni tín gamla bil í sambandi við keypt av nýggjum. Soleiðis hevur tað verið í nógv ár, og tey flestu vita, at tað er bíligari at keypa ein nýggjan bil, um tín gamli kassi ikki skal vera ein partur av søluni. Men at hesin munur so verður brúktur í sambandi við marknaðarførðslu, tað er lutfalsliga nýtt, og ein lutur, sum nógv fólk ilskast inn á.
Munurin er ”null”
Dimmalætting kennir til fleiri dømir, har fólk eru farin til bilasølur, uttan at hava havt ein gamlan bil við sær, og avslátturin, sum tey fáa upp á nýggja bilin, svarar nøkulunda til tað, sum lýsingarnar boða frá, at tú fært fyri tín gamla kassa.
Keypir tú ein nýggjan bil, og letur tín gamla inn, so skalt tú í flestu førum (velst eitt sindur um, hvat slag av býtisbili talan er um) gjalda fullan prís fyri nýggja bilin. Hevur tú hinvegin ongan bil í býti, so fært tú ein avsláttur upp á millum 50.000 og 70.000 krónur, nærum uttan at blunka, um tú keypir ein bil, sum stendur til sølu fyri millum 250.000 og 300.000 krónur – minst til at siga frá/prutta. Sami avsláttur í krónum er ikki galdandi fyri bíligari bilar, men tá er kortini eisini nógv at spara, um tú ikki hevur bil við tær.
Ikki allar
Tað eru ikki allar bilasølur, sum keypa ”kassar” fyri 70.000 krónur, og tær, sum ikki gera, eru eitt sindur troyttar av hesum smarta máta at selja bilar, tí sum ein teirra sigur, so er prísurin á bilinum í veruleikanum - tá samanum kemur - tann sami. Summar bilasølur leggja bara ein eyka kostnað omaná, og geva ein størri avsláttur, meðan aðrar halda seg til á leið tað, sum marknaðurin bjóðar í mun til eftirspurningin.
Men gerið so væl tit. Farið út og roynið marknaðin, um tað skal ein nýggjur ”kassi” í túnið. Har eru í hvussu so er nógvir pengar at tapa, um tú fert til eina bilasølu, uttan bil í býti, og betalir fullan prís.


text:
Sunday, June 1, 2014
Eitt gott keyp
Listasavn Føroya hevur keypt fína málningin hjá Steffani Danielsen, Morgun á Trappuni í Nólsoy við stuðli frá Augustinusfonden, Ny Carlsbergfondet og Eik Banka. Vit kenna ikki prísin, sjálvandi, men halda, at óansæð hvat og hvussu, er hetta eitt gott keyp. Myndin lýsir ein part av einum bygdarlagi í Nólsoy. Í forgrundini høgrumegin síggja vit inn í eini hús við reyðstríputum gardinum, har tey gera klárt til morgundrekka. Í myndini er næstan helvtin av myndarúminum fylt upp av svarta húsaskjøldrinum í forgrundini. Ein so dominerandi svartur formur fremst átti at fingið allan myndabygnaðin at koppa. Harumframt er myndarúmið ógvuliga fylt við øllum, sum sæst aftan fyri húsaskjøldurin, eins og sjálv skeringin av myndevninum tykist sera víðgongd. Kortinini hevur Steffan Danielsen megnað at fáa myndina heilskapaða og samanhangandi, og hetta kemst av einari framúr góðari kenslu fyri myndgerð og fyri kompositión, har listamaðurin fær litir og skap at samsvara og javnviga. Svarta skapið í forgrundini verður endurtikið aftan fyri í svørtu tekjuni í miðgrundini og í skuggapartinum av oynni í bakgrundini sum javnfjarir formar, ið tilsamans mynda eitt viftuskap inn í myndina. Dekorativa mynsturkenda árinið, sum stendst av teimum kláru, vøkru litunum og tí einfaldaða myndamálinum, verður undirstrikað av tí fjølbroyttu yvirflatuviðgerðini, sum m.a. kemst av, at málarin hevur brúkt ymisk sløg av máling til tær ymsu flaturnar. Hetta er ein mynd, tú kanst hyggja at leingi, partar av henni eru øðrvísi, at kalla abstrakt málaðir, t.d. niðarlaga vinstrumegin, har vit síggja niður í túnið, sum er vippað eitt sindur upp eftir, at vit skulu síggja bæði flisar og steinlaðing, umframt eini pinkalítil hús longst vinstrumegin. Hetta er av sonnum ein vøkur og serstøk mynd, ið er eyðkend fyri málaran á so mangan hátt, um vit hyggja at litum, málihátti, kompositiónini við knøppu tilskeringini og eymliga huglagið við einari brádligar kenslu av at vera uttanfyri. Vit ynskja Listasavninum og harvið okkum øllum til lukku við góða keypinum.
(KP)
Posted by Listin at 8:58 AM


text:
Árni Gregersen, ting.fo 08.12.2017 (19:01)
Magni bjargaði uppskotinum fyri samgonguna
Eftir drúgva orðaskiftið kom uppskotið um fyrisiting av tilfeingi til atkvøðugreiðslu. Tað endaði við, at uppskotið hjá Høgna Hoydal, landsstýrismanni við fiskivinnumálum, fekk 16 atkvøður fyri og 15 ímóti.
Allan dag vóru gitingar um, hvussu atkvøðugreiðslan fór at enda, tí Kristin Michelsen, Javnaðarflokkurin, ikki var á fundinum í dag. Tað gjørdi, at atkvøddu øll, so hevði staðið á jøvnum og uppskotið hevði fallið.
Men sum ofta verður gjørt, so hevði Kristin Michelsen gjørt eina avtalu við Magna Laksáfoss, Sambandsflokkurin um at "cleara". Tað vil siga, at so fer ein atkvøða burtur av, bæði hjá samgongu og andstøðu.
Tað gjørdi, at samgongan hevði meirlutan, tá ið atkvøtt var í kvøld.
At uppskotið nú er samtykt vil siga, at tað nú fer til 3.viðgerð. Ímillum 2. og 3.viðgerð ber til at gera broytingar, sum vit helst eisini fara at síggja í hesum føri.
3.viðgerð verður helst í næstu viku
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Enska heiti: Master of Arts, stytt M. S. Sc. in Law
Lestrartíð: 2 ár
Umsóknarfreist: 1. juli
Skúlabyrjan: august
Útbúgvingarstovnur: Fróðskaparsetur Føroya
Útbúgvingarstaður: Tórshavn
Útbúgvingin leggur dent á, at tey útbúnu skulu fata og duga at greina lóg og løgfrøði við atliti at fyrisitingarlóg, lógkønari útgávu og lóg hjá smáum løgdømum í samveldisstøðu, m.a. lóggávu, venju og aðrar rættarkeldur, umframt altjóða lóg, felagsmál og samanberandi greining.
Lesast skulu 120 ECTS, og býtið er:
● Dogmatiskur lógkunnleiki: 50 til 80 ECTS
● Løgfrøðilig fatan og háttalag: 10 ECTS kravd
● Ritgerð: 30 ECTS
● Valgreinar: 0 til 30 ECTS.
Dogmatiskur lógkunnleiki er siðbundin gjøgnumgongd av lógkeldum á ávísum evnisligum øki, tulking og brúk teirra.
Dogmatiskar lærugreinar skulu vera 50–80 ECTS. Boðin verða út skeið (oftast 10 ECTS) sum fyrisitingarlóg, kollektivur arbeiðsrættur, altjóða fiskiveiðirættindi, kommunurættur, skattarættur (bæði alment og ymisk serskeið), rættarsøga, grundlógarroynd, mannarættindi og revsirættur, brúkaralóg, stjórnarlóg, skipanarlóg, sjólóg, havrættur og búnaðarlóg.
Flestu dogmatisku lærugreinarnar taka støði antin í føroyskari lóg ella annars við atliti at lóg viðkomandi fyri smá løgdømi í samveldisstøðu.
Løgfrøðilig fatan og háttalag er djúp fatan og greining av løgfrøðiligum háttalagi, umframt almennur akademiskur førleiki tillagaður avbjóðingum í løgfrøðiligum høpi. Løgfrøðilig fatan og háttalag skal vera í minsta lagi 10 ECTS. Boðin verða út skeið (oftast 5 ECTS) sum at skriva ritgerð í løgfrøði, løgfrøðilig fatan og útgáva, løgfrøðiligt háttalag, samberandi lógkunnleiki.
Hesi skeið kunnu vera heilt upp í 40 ECTS, um studenturin undir valgreinum velur skeið um løgfrøðiliga fatan og háttalag.
Valgreinar eru skeið, ið ikki lættliga kunnu bólkast sum antin dogmatisk ella løgfrøðilig fatan og háttalag, men eru viðkomandi fyri samlaðu læruúrtøkuna. Studenturin kann velja millum einki og upp til 30 ECTS av hesum skeiðum.
Ritgerð skal vera 30 ECTS og skal sýna løgfrøðiliga fatan á høgum stigi.
Til at verða upptikin krevst antin í minsta lagi bachelor í løgfrøði ella onnur bachelorútbúgving. Hevur studenturin aðra bachelorútbúgving enn í løgfrøði, er eisini krav, at viðkomandi gjøgnum útbúgvingina og/ella royndir hevur nóg mikið av løgfrøði.
Til ber eisini at lúka krøvini um akademiska og viðkomandi undanútbúgving við at vísa á eftirútbúgving og royndir. Viðkomandi eru tikin stakskeið í lóg á Fróðskaparsetrinum. Viðkomandi royndir kunnu vera í umsiting av lóggávu, leiðsla hjá stovni ella fakfelag, sæti í kommunustýri ella á tingi, starv í grannskoðan ella øðrum eftirliti. Týðandi er at lýsa og skjalprógva førleikar og royndir.
Útbúgvin skulu kunna taka við størvum í almennari og privatari fyrisiting, har kravið er løgfrøði ella samsvarandi hægri útbúgving. Hevur tú bachelor í løgfrøði frammanundan, kanst tú eisini virka sum advokatur og dómari.
M.A í føroyskum máli og bókmentum gevur undirvísingarførleika í føroyskum á miðnámsskúlum og hægri skúlum. Eisini gevur útbúgvingin góðan førleika at starvast í eitt nú fjølmiðlunum, á forløgum, sum týðarar og málsligir ráðgevar.
Master í løgfrøði gevur møguleika fyri at fara undir ph.d.-lestur.
Fróðskaparsetur Føroya - www.setur.fo.
Tú kanst venda tær til Bárð Larsen, útbúgvingarleiðara, bardurl@setur.fo.


text:
U-16 dreingirnir hava spælt seg víðari til 2. umfar í steypakappingini.
Tá 12 minuttir vóru spældir, kom fyrsta málið, og tá farið varð til hálvleiks, var støðan 10-0 til okkara dreingir. Okkara dreingir skoraðu 8 mál í 2. hálvleiki, so endaliga úrslitið gjørdist 18-0.
Allir fingu møguleika at spæla, so nógvar útskiftingar vórðu gjørdar. Eitt nú bleiv U17 landsliðsleikari okkara, Bartal Wardum, tikin út tíðliga í 1. hálvleiki, og mundi hetta nokk vera tí, at Bartal, sum gjørdist 16 ár friggjadagin, skal vera við Effoliðnum í morgin. Spennandi verður at síggja, um hann fær debut á besta liðnum í morgin.
Hesir skoraðu: Jakup Thomsen 8, Torkil Henze 2, Heini Ronnason 2, Heri Mohr 2, Hilmar Leon 1, Bartal Wardum 1, Heini Viðoy 1 og málverjin Petur 1.


text:
Vøksturin í talinum á ferðafólkum, ið ferðaðust um Vága Floghavn, sæst aftur í úrslitinum fyri roknskaparárið 2016. Fleiri enn 276.000 ferðafólk fóru og komu um flogvøllin í fjør, og tað svarar til ein vøkstur á 25.000 fólk samanborið við árið fyri.
Kitty May Ellefsen, nevndarforkvinna í Vága Floghavn, sigur, at dentur hevur verið lagdur á ein sunnan og góðan rakstur.
- Felagið hevur lagt seg eftir at leggja eina varliga rakstrar- og íløguætlan, soleiðis at Vága Floghavn er væl brynjað til framtíðina. Raksturin er góður, og fyritøkan er væl fyri til at átaka sær seruppgávuna at knýta Føroyar enn nærri útheiminum, sigur Kitty May Ellefsen.
Sambært Vága Floghavn hevur útbyggingin av flogvøllinum havt sera gagnliga ávirkan á virksemið hjá Vága Floghavn, síðani fyrsta flogfarið í desember 2011 lendi á longda flogvøllinum.
Ikki einans hevur útbyggingin gjørt tað møguligt hjá størri flogførum at lenda í Vágum, eins og nýggjar leiðir eru mentar, ið røkka longur út í heim. Saman við nýggjum innflúgvingartólum hevur tað eisini bøtt munandi um regulusemi á flogvøllinum.
- Fyri at beta um umstøðurnar hjá teimum ferðandi verður í næstum farið undir at bøta um parkeringsøkið oman fyri farstøðina. Eisini fara vit at arbeiða við øðrum tillagingum inni í sjálvari farstøðini, sigur Jákup Sverri Kass, stjóri í Vága Floghavn.
Á aðalfundinum hjá Vága Floghavn varð øll nevndin afturvald og skipaði seg við Kitty May Ellefsen, sum nevndarforkvinnu. Hini í nevndini eru Evy Joensen, næstforkvinna, Jóhan í Niðristovu, Uni Danielsen, Sámal Birgir Johansen og Torstein á Steig, nevndarlimir.


text:
Almannaverkið skipar fyri ítróttardegi í Leirvík
ítróttur11-06-2017 - 15:30 - Jóanis Nielsen
Mikudagin14. juniskipar Almannaverkið fyri enn einum ítróttardegi í Leirvík.
Hesin ítróttardagurin, sum er eitt afturvendandi tiltak á hvørjum ári, er ætlaður fólkum, ið hava sálarligar og sosialar avbjóðingar í tí dagliga. Her fáa tey høvið at luttaka í line-dansi, kappingum í fótbólti og boccia, kondi-bingo og einum stórum borðhaldi við góðum undirhaldi og felagssangi.
Eitt annað og størri endamál við ítróttardegnum er, at øll hesi fáa ein møguleika at hitta hvønn annan til prát, felags upplivingar og hugnaliga samveru við hini.
Áhugin fyri tiltakinum plagar at vera stórur, og soleiðis verður eisini nú mikudagin. Líkt er til, at talið av luttakarum helst verður omanfyri 160 henda dagin.
Árligi ítróttardagurin, sum dregur luttakarar úr øllum landinum til sín, byrjar kl. 9:30 við morgunmati, og endar um 3-tíðina, tá hvør fer til sítt. Millum luttakararnar á degnum verða landsstýriskvinnan í almannamálum, Eyðgunn Samuelsen og stjórin í Almannaverkinum, Edvard Heen.
Tað er sum nevnt Almannaverkið, ið skipar fyri tiltakinum, væl stuðlað av Eysturkommunu og Klaksvíkar kommunu. Í fjør var ítróttardagurin hildin í Vágum.


text:
Tvørkirkjuligt møti 22. apríl kl. 19.30
Aftur í ár, fyri nýggjunda ferð, skipa samkomur og kirkjur í Tórshavn fyri tvørkirkjuligum møtið 3. Páskadag. Hesaferð verður
møtið í sali Frelsunarhersins í Tórshavn kl.19.30
Evni “Sanniliga, sigi Eg tykkum: Tað, sum tit hava gjørt einum av hesum minstu brøðrum Mínum, hava tit gjørt Mær!” Matt.25,40
les meira...
Luttakandi samkomur/kirkjur eru: Frelsunarherurin, Fríkirkjan Oasan, Hvítusunnusamkomurnar Filadelfia og Evangelihúsið, Katólska kirkjan, Adventista kirkjan og Fólkakirkjan
Á skránni verður nógv spennandi. Har verður sangur, felagssangur, vitnisburðar og Tummas Jacobsen úr Filadelfia kemur at tala. Millum annað kann nevnast , at eitt Gospel kór úr Hoyvíkar kirkju og Martin Joensen v.m koma at syngja. Eisini luttekur hornorkestur Frelsunarhersins.
Tað verður møguleiki at geva eina gávu á sjálvum møtinum og fer peningurin hesaferð, óskerdur til Herberg Frelsunarhersins.
Deyvatulking verður á møtinum.
Eftir sjálvt møtið verða køkur og ein drekkamuður at fáa.
Verið hjartaliga vælkomin


text:
Jan Müller
03.12.2016 - 13:53
Síðani landsstýrið gjørdi av at halda fram við oljuleiting á føroyska landgrunninum, hevur eitt miðvíst arbeiði verið gjørt fyri at marknaðarføra undirgrundina við eini nýggjari útbjóðing fyri eygað. Nú henda útbjóðing nærkast eru eisini øll segl sett til, og á almenna stovninum Jarðfeingi brúka starvsfólkini øll hugsandi amboð fyri at skapa áhuga fyri komandi 4. útbjóðingarumfarinum.
Hetta verður gjørt á fleiri mótum, eitt nú við luttøku á altjóða oljumessum. Herfyri vóru fólk frá Jarðfeingi á oljumessuni PETEX í London, har eisini føroyski oljuráðharrin, Poul Michelsen hevði høvi til at vitja. Um somu tíð skipaðu Uttanríkis- og Vinnumálaráðið og Jarðfeingi fyri móttøku við umleið 20 altjóða oljufeløgum umborð á hotellskipi við Thames ánna. Á umrøddu messu og móttøku varð høvuðsboðskapurin ein nýggj leitiframtíð á føroyska landgrunninum, sum byrjar 17. mai næsta ár.
Umframt luttøkur á oljumessum, so arbeiða fakfólkini á Jarðfeingi eisini á øðrum marknaðarmótum. Eitt nú við at kunna um Føroyar og leitingina her í altjóða tíðarritum og bløðum. Heldur ikki her smæðast okkkara serfrøðingar burturúr.
JARÐFEINGI GREIN Í GEO EXPRO
Júst í hesum døgum hevur jarðfrøðingurin Óluva Eidesgaard áhugaverda kunnandi grein í populerjarðvísindaliga blaðnum GEO ExPro um framtíðar møguleikarnar at leita eftir olju og gassi á føroyska landgrunninum. Greinin viðger arbeiðið, ið fer fram á Jarðfeingi í løtuni. Hetta er arbeiði, sum eisini varð lagt fram um hálvan november á tiltaki í London, sum landsstýrismaðurin í uttanríkis- og vinnumálum, Poul Michelsen, var vertur fyri. Hetta arbeiðið verður liðugt og lagt fram á fimtu FIEC-ráðstevnuni, sum verður hildin frá 16. til 18. mai komandi ár. Tann 17. mai letur fjórða útbjóðingarumfarið á føroyska landgrunninum upp og letur aftur níggju mánaðir seinni, tann 17. februar 2018. Síðani ganga eini tríggir mánaðir, til loyvi verða latin møguligum umsøkjarum.
GEO ExPro er leiðandi populervísindaligt blað um oljujarðvísindi, og umframt at kunna lesast online hevur tað sum blað eisini haldarar kring allan knøttin. Blaðið er kent fyri sínar víttfevnandi og lættskiljandi greinar um jarðvísindina og tøknina aftanfyri, og verður millum annað ofta brúkt sum skúlatilfar um jarðvísind. Hetta veit heimasíðan hjá Jarðfeingi at siga frá.
Greinin kann lesast her.
Online-leinkjan til Geo ExPro sæst her.
Frá PETEX oljumessuni í London herfyri. Fv. Óluva Eidesgaard, Barbara Biskopstø Hansen og Jana Ólavsdóttir. Mynd Jan Müller


text:
12. Nov 2017
Í kvøld hevur 07 Vestur havt aðalfund eftir broyttu viðtøkunum, har nevndarval skal verða stutt eftir kappingarlok. Nýggj nevnd er skipað við 8 limum.
08. Nov 2017
Fríði Sandberg Joensen hevur verið ein av týðningarmiklastu leikarunum á 2. liði í ár, og 20-ára gamli miðvingurin hevur nú eisini undirskrivað sáttmála fyri 2018.
07. Nov 2017
Í kvøld hava Janus Svabo Samuelsen og 07 Vestur skrivað nýggjan sáttmála, ið knýtir leikaran at felagnum komandi kappingarár. Hóast bert 19-ára gamal, var Janus ímillum týðningarmiklastu leikarar okkara í ár.
06. Nov 2017
07 Vestur kunngerð í kvøld, á 10-ára degi felagsins, at sáttmáli júst er skrivaður við Jón Krosslá Poulsen, sum sostatt flytir vestur at spæla komandi ár, og verður partur av EFFO-hópinum hjá nýggja venjaranum, Paula Poulsen.
06. Nov 2017
Á sjálvum 10-ára føðingardegi felagsins útnevndi formaðurin, Jim Sonni Guttesen, tríggjar teir fyrstu heiðurslimirnar í 07 Vestur: Steinbjørn Hansen, Jóhan F. Magnussen og Magna Thomassen.
05. Nov 2017
Sandavágsbrøðurnir Karl og Ragnar Weihe hava júst undirskrivað sáttmála við 07 Vestur. Brøðurnir eru uppvaksnir í felagnum, og tað er okkum ein gleði at síggja ungar leikarar blanda seg uppí millum okkara bestu.
03. Nov 2017
Nú er greitt at komandi kappingarár verður Pauli Poulsen venjari hjá 07 Vestur. Pauli kemur vestur eftir hálvfjórða ár á Skála og tekur yvir eftir Sigtór A. Petersen, sum røkti starvið seinasta mánaðin av kappingarárinum.
02. Nov 2017
07 Vestur og Silas Eyðsteinsson hava longt sáttmála, og, harvið, heldur 19-ára gamli málverjin fram í barndómsfelagnum.


text:
Farið verður til Viðareiðis sunnudagin 11. juni 2017, og ikki 19. juni sum áður lýst.
til Hvannasunds, har farið verður í nýggja kirkjuhúsið at eta morgunmat áðrenn
kirkjugongd kl. 12, har Jóannes Fonsdal hevur barnaguðstænastu.
Aftaná guðstænastuna fáa vit møguliga frágreiðing um kirkjuna og annars tað, sum
vit hava hug at spyrja um.
Síðani verður koyrt til Viðareiðis, har vit fáa ein góðan 3 rættaðan døgurða, menuin er:
forrættur fiskarættur, høvuðsrættur lomvigabringa og omaná verður rabarbutrifla,
møguleiki verður at keypa sær øl, vín ella sodavatn aftur við døgverðanum, sum tit
gjalda fyri sjálvi, sjálvandi er vatn eisini á borðinum.
Tá døgurðin er komin niðurum og vánandi øll eru mett og væl sett, verður farið við
bussinum heimaftur. Roknað verður við at verða aftur á Strondum millum kl. 17 og 18.
Fyri alt hetta hevur nevndin tikið avgerð um, at hvør luttakari skal gjalda kr. 100,00,
sum verður goldið tá bussurin byrjar at koyra.
Tekning til túrin fer fram við at senda sms, teldupost ella facebook.
sms boð til: tlf. 22 08 64, teldupost: Denne e-mail adresse bliver beskyttet mod spambots. Du skal have JavaScript aktiveret for at vise den., facebook: Martin Rasmussen, boðklivin.
Sjálvandi kann eisini ringjast beinleiðis á 22 08 64 ella onkran nevndarlim:
Sigrun Danielsen tlf. nr. 21 24 50
Samson Johansen tlf. nr. 74 77 86
Signar Jacobsen tlf. nr. 74 71 28
Oda Frederiksberg tlf. nr. 44 71 87
Síðsta freist at melda seg til túrin er fríggjadagin 9. juni 2017.
Vegna nevndina fyri Sjóvar Sóknar Pensionistafelag
Martin Rasmussen


text:
Røntgenkanning av bróstunum.
Ávísing krevst frá kommunulækna til mammografi.
Screening fyri bróstkrabba
Frá februar 2017 fáa allar kvinnur í aldursbólkinum 50-69 ár sendandi innbjóðing til screening fyri bróstkrabba.
Screening er kanning av frískum borgarum, har endamálið er fyribyrging av sjúku. Kanningin tekur uml. 10. min. og verðru endurtikin við 2 ára millumbili.
Les meiri um bróstkrabbascreening her.
Kanningin
Radiografur tekur myndir av bróstinum, sum verður lagt á plátuna meðan ovara plátan verður pressa niður ímóti. Síðan verða 2-3 myndir tiknar.
Við hvørt er neyðugt at gera eykakanning við ultraljóði.
Fyrireiking
Eingin
Kanningartíð
Uml. 30 minuttir


text:
Ítróttasamband Føroya ynskir sjálvandi, at kunna verða vertur fyri oyggjaleikirnar í nærmastu framtíð. Vónandi í 2019. Okkara fatan at tað vilja flestu føroyingar eisini.
Men tað krevur, at landspolitikararnir og tess politiska bakland stuðlar og er til reiðar at hjálpa okkum við at skapa fortreytirnar fyri hesum. Og vísa í verki við m.a., at seta pening av og at fáa bygt anleggini, ið mangla. Tí tað er ein sannroynd, at um anleggini ikki eru bygd, so koma vit ikki upp á tal, tá støða skal takast, hvar leikirnir skulu vera.
Hetta er ein sannroynd, og vit hava leingi kent treytirnar fyri at hýsa oyggjaleikum.
Ein avgerðandi treyt fyri at bjóða okkum fram er, at ávís ítróttaranlegg verða gjørd. Fyrst og fremst til golf, tennis, bogaskjóting og byrsuskjóting.
Kommunurnar eru longu farnar í gongd við at gera kanningar og seta pening av.
Vit vóna, at eisini landið vil vera við í strembanini eftir at útvega neyðugu ítróttaranleggini, soleiðis at vit kunnu bjóða okkum fram at hýsa oyggjaleikum og øðrum ítróttartiltøkum her heima eisini.
Somuleiðis skal ein loysn finnast á, hvussu vit kunnu hýsa øllum teimum 2.500 til 3.500 ítróttafólkum, leiðarum, fjepparum og tíðindafólkum, sum koma til slíkar leikir.
Oyggjaleikirnir eru nú vorðnir so mikið stórir, at tøk mugu takast í felag, um Føroyar skulu vera førar fyri at bjóða seg fram sum vertur fyri leikirnar, eins og vit gjørdu í 1989, ið var fyrsta og higartil einasta ferðin, vit hava havt leikirnar.
Tá hugsað verður um, at vit vóru tann mest vinnandi tjóðin á leikunum í Álandi í 2009, og á leikunum í fjør á Isle of Wight stóðu okkum sera væl, er tað heldur ússaligt, at vit ikki kunnu bjóða okkum fram at fáa leikirnar hendanvegin.


text:
Bjørk Bjarkadóttir er fødd 6. oktober 1971 í Íslandi. Hon tók studentsprógv í 1990 og fór síðan til Paris har hon tók prógv í 1997 í myndprýðing, grafiskari sniðgeving og foto frá ESAG, Ecole Superieure d’Art Graphique. Hon er sjálvstøðugt starv sum myndprýðari, myndlistakvinna, barnabókahøvundur og ggrafiskur sniðgevi.
Hon býr í Oslo, er gift og eigur trý børn. Hon er kanska eina mest kend í Føroyum frá bókini Skrímslið, lítla systir mín eftir Helgu Arnalds. Eivør Pálsdóttir gjørdi tónleikin til søguna.
Myndprýðing:
2015 Alda (Ranvør Isholm)


text:
Heimtúrurin Cap Negret - Føroyar 1 Túrurin í tølum
Leygarmorgun og vit gera klárt at fara heim frá Cap Negret. Gudmundur floytar
sorgar-tónar, hann er sera keddur men roynir at menna seg og at minnast vinirnar
í Føroyum
Gávuna hevur hann fingið frá Juan og teimum :o)
Juan húsavørurin hevur verði í havanum hjá sær og plukka okkum nakrar
appelsinir :o)
Juan fitti húsavørurin til vinstru og ein annar sera fittur tænari til
íbúðirnar høgru meðin, sera fittir og hjálpsamir menn
So koyra vit niðan úr túninum hjá Bahaia Blanca fyri síðstu ferð
So eru vit uttanfyri á veg norðureftir
Gudmundur glaður nú hann fekk at vita at 16 nýggir filmar eru til heim-túrin
:o)
Haldi Bobby er glaður eisini
Fyrsta oljuáfylling, tað verða nógvar
Pausa
Laila roynir at eta appelsinir frá Juan :o)
Bobby skal eisini hava vatn
So eru vit komin til
Vilanova Park
uttanfyri Barcelona, sær út til at verða mega gott
campingstað
Komin uppá pláss, vit valdu okkum eitt mega stórt pláss. Grannanir úr UK vóru
sera vinarlig og vit fingu okkum eitt hygge-prát
Nú er langt síðani vit grillaðu seinast, men also koli vit keyptu á plássinum
nyttaði ikki nógv
vit bíðaðu eitt langt og annað breitt, tað mundi ikki blivi heitt, so hettar koli keypa vit ik aftur :o(
Við svimjuhylin er sera hugnaligt, hvørt kvøld er okkurt undirhald og eisini
um morgunin/dagin
Stóru góður hylur
Her eru sera sera nógv starvsfólk alla staðnis, 4-5 vaktir vóru rundan um
hylin alla tíðina Ja øll hava tað ikki so lætt,
onkur má arbeiða :o)
Nú fara vit at hyggja eftir fótbólti. Danmark - Týskland
Sjálvt Laila var "sera" áhugað
Týskland vann 2-1, haldi her hevur DK skorað, vit " gloymdu" at taka meira
myndir :o(
Hugnaligt matstað eisini
Mamma og Gudmundur dansa
Ein spaseritúr má til eisini
Gudmundur verði inni og keypt Lego og okkurt annað
So er aftur rokkur á skránni
Hesi vóru úr Cuba, futtur í teimum
Tók hesa við trífótinum, bleiv ikki so klár, var heldur myrkt
Týsmorgun kl 08 og vit rigga av og fara at koyra til næsta campingpláss
Bei bei Vilanova Park, eitt sera gott campingpláss
Strekkja beinini
Vit ætlaðu at koyra 4,5 tímar til næsta pláss, men líkasum lupu tað um og
koyrdu í
12,5 tímar harav 2 tímar vóru pavsur, uff uff men so kunnu vit verða longur í Disneyland Týskvøldi kl 21:45 komu vit fram í sturtregnið, til campingplássi La Garenne
Eitt fínt campingpláss til at yvirnátta í, grønt og væl hildin havi og
grasplæna til vognarnar
Mikumorgun kl 08 og eingin uppi enn
Centrum er 300 m frá campingplássinum, so vit gingu ein túr yvir til bakaran
Inn í kirkjuna ein túr
Eitt lítið marked var eisini
Snøggar tomatir :o)
Minnisvarði frammanfyri kirkjuna
So eru vit á ferð aftur til næsta campingpláss, 13 KM frá Disneyland
Gudmundur áhugaður at vita hvar í verðini vit eru stødd og hvar vit hava
koyrt :o)
So eru vit frammi, hettar er høvuðsinnkoyringin til campingplássi, vaktur situr
døgni runt
Camping-Jablines er eitt
hugnaligt pláss, sera stór pláss til vognin, plássi liggur mitt í einari
stórari park við nógvum ymiskum aktivitetum, parkin eitur Base de Loisirs
Aftur eitt portur, her far man eina kotu til at opnað sjálvur um náttina Bobby fann sær ein vin beinanvegin :o)
Her kundi man bestilla pizza í reseptiónini og pizza´in blívur leverað til
vognin :o)
Gudmundur syklaði runt á plássinum fyri at vit um hann fann onkran at spæla við,
og tað
lukkaðist, hann fann ein frá Italia tað gekk bara fínt at tosa saman, spanskt og italienskt
líkjast so mikið at teir forstóðu hvønn annan :o)
Hósmorgunin aftur lortað veður, regnar nakað og sera grátt
Gudmundur og Acen spæla eina løtu áðrenn vit fara til Disney Land
NÆSTU MYNDIRNAR: DISNEY LAND


text:
Hvar vitja føroyameistararnar
TB | 11/04/12
Sunnudagin skal TB taka móti B36, í fjórða umfari av Effodeildini. Flest øll vóna, at nýggi vøllurin, sum nú er liðugur, kann hýsa hesum spennandi dysti. Arbeiðið at gera húsið við vøllin byrjar skjótt, og Tvøroyrar Bóltfelag vónar, at stoltleiki teirra sleppur at innvíga nýggja vøllin sunnudagin. Dystast skal móti Føroyameistarunum úr Havn, og tað hevði verið ein heiðurlig byrjan, á hendan nýggja kapittilin í ríku søguni hjá TB. Skal tað spælast við Stórá, so er kravið tó, at Fótbóltsambandið vísir góðvilja, og gevur undantaksloyvi, til húsið og sitipláss standa klár. Kemur onki undantaksloyvi, noyðist TB framhaldandi at spæla í Vági, hóast teir hava nýggjasta og besta vøllin í landinum.
Vøllurin verður handaður S.Í.D. í morgin
Nýggi fótbóltsvøllurin við Stórá í Trongisvági er liðugt bygdur, og í morgin verður hann handaður Suðuroyar Ítróttardepli. Besta TB liðið hevur tó í kvøld verið til fyrstu venjingina á nýggja vøllinum, og teir lata allir sera væl at honum. Vøllurin er bæði bleytari, breiðari og longur enn hin gamli vøllurin á Sevmýri, og leikararnar siga, allir sum ein, at tað er besti vøllur, teir hava spælt á í Føroyum. Teir meta tó eisini, at man skal venja seg við vøllin, sum er so øðiliga nógv ørðvísi, enn vallirnar teir hava kallað heimavøll seinastu árini.
Ikki átt heimavøll síðan í 2010
TB hevur ikki havt møguleika at nýta egnan heimavøll síðan í 2010, tá Fótbóltsambandið endaliga kolldømdi søguríka leikvøllin á Sevmýri. Avtala kom tíbetur skjótt í lag við Bóltfelagið ROYN í Hvalba, um at leiga seg inn á teirra grasvøll í Skørðunum. Hvalbingar vóru skjótir at veita okkum eina hjálpandi hond, og fyri tað eru vit sera takksom.
Sum kunnugt, so vunnu TB sær uppflyting til Effodeildina, við síðsta sparki í kappingarárinum, og tá kom verulig ferð á ætlanirnar um gerð av nýggjum vølli í Trongisvági. Í dag stendur vøllurin við Stórá liðugur, men enn er ikki greitt, hvar TB spælur sín næsta heimadyst. Fyrstu dystirnar í ár, hevur TB verið noyddir til at spyrja Vágs Kommunu, um at leiga seg inn vesturi á Eiðinum. Men nú vøllurin við Stórá er liðugur, sigur tað seg sjálvt, at felagið ynskir at nýta sín egna vøll.
Tvøroyrar Bóltfelag vónar, at vøllurin skjótast gjørligt verður góðkendur av Fótbóltsambandinum, og at hann kann takast í nýtslu alt fyri eitt. Samstundis ynskir felagið, at takka vágbingum fyri blíðskapin, sýndur er teimum á Eiðinum.
Skøtil er settur á nýggjan kapittil
Vøggan, har alt byrjaði, og har at kalla øll børn í Froðbiar Sókn hava spælt frá morgni til myrkurs, skal nú endaliga skiftast út, við nýggjan vøll inni í Trongisvági.
Sevmýrisvøllurin, sum hevur verið trygga og verjandi spæliplássið hjá børnum og ungdómi á staðnum í yvir hundrað ár, verður nú ikki nýttur longur. Tað er ikki sørt við sorgblídni, at undirritaði í skrivandi stund hyggur oman á vøllin, sum gav honum, og ger
tað enn, so ómetaliga nógvar góðar løtur. Men tíðirnar broytast, og vit broytast við, og nú vit við sorgblídni flyta vestur til nýggja vøllin við Stórá, goyma og minnast vit allar tær góðu løtur frá Sevmýri, og seta leiðina inn til Trongisvágs, har fyrsta blað, í nýggja kapitlinum hjá aldursforsetanum, vónandi skjótt verður skrivað.
Vit eru sannuliga á einum vegamóti, og framtíðin sær sera spennandi út.
TILLUKKU við nýggja vøllinum, og blíðan byr framyvir
Allir eru tøkir
Eftir dystin móti HB í Løgmansteypakappingini mánadagin, er tað aftur stundir til at hugsa um Effodeildina. Fjórða umfar verður sunnudagin, og leikararnar eru sera uppsettir, til at levera ein kanón innsats móti Føroyameistarunum úr B36.
Eins og TB, mátti ártalsfelagið úr Havn ásanna, at teir ikki verða steypavinnarar í 2012. Havnamenn taptu nevnuliga í Gøtu, og hava sostatt bert Effodeildina at spæla fyri.
Hópurin hjá okkum sær rættuliga góður út, og leggja menn somu arbeiðsorku fyri dagin, so fáa eisini B36 eina sera trupla uppgávu.
Higartil hevur spælið gliðið væl í øllum dystunum hjá TB, og fáa vit so eisini sent skotini eitt sindur neyvari, so fáa øll lið eina trupla uppgávu.
Vit koma fram til stórar møguleikar hvønn dyst, og nú er so bara eftir at gagnýta teir. Hetta vísti HB so fyrimyndarliga í Vági mánadagin, og har kundu vit fingið okkara iblástur.
Drívið á dreingir
Viðmerkingar
-
Hjartaliga til lukku við nýggja vøllinum við Stórá – og takk fyri manga ógloymandi løtu á Sevmýru. Vit gleða okkum at fáa lív aftur í stórdystin millum HB og TB á nýggja grasinum í Trongisvági.


text:
Lógirnar
Lógir fyri Felagið HB-stuðlar
Soleiðis fyrstu ferð samtyktar á aðalfundi 27. apríl 1980, síðani broyttar á aðalfundi 25. februar 1990, 20. desember 2005 og 13. juli 2007. § 1. Navn og heimstaður
Navn felagsins er HB-Stuðlar. Heimstaður felagsins og tingstaður er Tórshavn.
§ 2. Endamál
Endamál felagsins er at stuðla Havnar Bóltfelag.
§ 3. Limaskapur
Limaskapur er opin fyri øllum viðhaldsfólkum Havnar Bóltfelags.
§ 4. Gjøld til felagið
Limir gjalda lima- og stuðulsgjald eina ferð um mánaðin.
§ 5. Skipan
Hægsti myndugleiki er árligi aðalfundurin, ið hildin verður í mars mánaði sambært § 6. Boðað verður til fundar 14 dagar frammanundan, antin við brævi ella við lýsing. Fundarskráin verður fráboðað saman við fundarboðum. Avgerðir á aðalfundi og eykaaðalfundi verða gjørdar við vanligum meiriluta.
Fundurin ger av, um atkvøðugreiðslan skal vera skrivlig ella við handsupprættan.
§ 6. Aðalfundurin
Aðalfundurin verður hildin eftir hesi skrá:
1. Val av fundarstjóra.
2. Formaðurin greiðir frá farna árinum.
3. Grannskoðaður roknskapur verður lagdur fram til samtyktar.
4. Møgulig uppskot frá nevndini.
5. Val av nevnd og 2 tiltakslimum. Nevndin telur 5-7 limir. Annaðhvørt ár verða valdir 2-3 og annaðhvørt 3-4.
6. Val av grannskoðara og tiltaksgrannskoðara.
7. Ymiskt
§ 7. NevndinNevndin skipar seg sjálv, tá ið aðalfundurin er av, við formanni, skrivara og kassameistara.
Felagið verður teknað av formanninum og skrivaranum í felag ella av allari nevndini.
Til at keypa, selja ella veðseta ogn krevst nevndarsamtykt og undirskrift á viðkomandi skjøl av formanninum og skrivaranum í felag.
§ 8. Eykaaðalfundur
Boðað verður til eykaaðalfundar, tá ið meirilutin av nevndini ella 10 limir biðja um tað.
§ 9. Lógarbroyting
Lógarbroyting kann bert fara fram á aðalfundi ella á eykaaðalfundi.
§ 10. Uppathald
Heldur felagið uppat, falla møguligar ognir felagsins til Havnar Bóltfelag.
Útgreinan av § 4:
Á aðalfundi 25. februar 1990 varð viðtikið, at lima- og stuðulsgjaldið verður ásett til:
1. Í minsta lagi kr. 40,00 hvønn mánaða
2. Í minsta lagi kr. 20,00 hvønn mánaða fyri lesandi og leikarar.
Nevndin hevur heimild til at skipa fyri serligum tiltøkum at útvega pening, umhonheldur tað vera neyðugt.


text:
BORG P/F
Hin 21. september 2007 vóru allar tríggjar fyritøkurnar, Højgaards Handilsvirki, Klement Petersen og Timburhandilin í Klaksvík, samlaðar undir einum navni, Borg. Hetta varð gjørt, fyri at fyritøkan skal hava eitt felags andlit úteftir, og fyri at savna alt virksemi í sama felag.
Tey trý feløgini, P/F Højgaards Handilsvirki, P/F Klement Petersen og P/F Klaksvíkar Timburhandil, eru sostatt nú í einum felag undir navninum P/F Borg. Tað er P/F KN, sum eigur P/F Borg. Fram til 1. august 2011 áttu Jónsvein Knudsen, Rodmundur Nielsen og Jóhannus Danielsen felagið.
Frá 1. august 2011 gjørdist Rodmundur Nielsen einsamallur eigari av P/F Borg.Í oktober 2005 yvirtók P/F KN partabrøvini í P/F Højgaards Handilsvirki. Í mai 2006 keypti felagið Timburhandilin í Klaksvík og P/F Klement Petersen í Saltangará.Fyritøkan Borg er í dag eitt handilsvirki við deildum í Runavík og Klaksvík.
Højgaards Handilsvirki P/F
Í 1906 stovnaði Dánial Petur Højgaard á Toftum Fa. D.P.Højgaard. Tá ið hann doyði, broyttist navnið til D.P. Højgaards Enke. Tá ið synirnir, Hans Olivur og Ingvard Højgaard, yvirtóku fyritøkuna, broyttist navnið aftur og kallaðist nú Fa. D. P. Højgaards Eftf. Tað gjørdist tá eitt av størstu reiðara- og handilsvirkjum í Føroyum.Í 1953 bygdu D.P. Højgaards Eftf. Timburhandilin í Runavík. Højgaards Handilsvirki átti timburhandilin og var eisini reiðaravirki til 1976.Í 1969 varð felagið býtt sundur í tvey partafeløg, P/F Højgaards Eftf. Toftir og P/F Højgaards Handilsvirki Saltangará.
P/F Højgaards Handilsvirki var ein privat fyritøka. Fyrsti stjórin var stovnarin Ingvard Højgaard. Tá Ingvard Højgaard doyði, tók versonurin Hans Jacob Hansen við stjórastarvinum. Frá at vera eitt reiðaravirki og handilsvirki, er fyritøkan í dag eitt handilsvirki undir felagnum P/F Borg.
P/F Klement Petersen
P/F Klement Petersen varð stovnað í 1977. Tað vóru Klement Petersen og sonurin Símun Mittún, sum stovnaðu partafelagið.Pápi Klement, Ole Carl Petersen, byrjaði longu í ár 1900 at keypa og selja sild. Umleið 30 ár seinni helt Klement Petersen áfram við hesum virksemi, samstundis sum hann var bóndi og seldi motorar. Undir krígnum kom steðgur í, men eftir kríggið helt hann áfram við at keypa sild, salta hana og selja til útlandið. Í 1956 byrjaði hann eisini at selja spreingievni og ymiskt byggitilfar.
Fyrst í 70’unum gjørdist ov trongligt á Selatrað. Tá flutti Klement Petersen í gomlu húsini á Høgabóli í Saltangará við øllum sínum virksemi. Partafelagið varð stovnað í 1977 við Símuni Mittún sum stjóra, og nøkur ár seinni bygdu teir handilsbygningin við Heiðavegin.Í mai 2006 keypti P/F KN felagið P/F Klement Petersen.
P/F Klaksvíkar Timburhandil
Klaksvíkar Timburhandil varð stovnaður í 1930. Tað var P/F J.F. Kjølbro, sum stovnaði Timburhandilin.
Klaksvíkar Timburhandil varð stovnaður í 1930. Tað var P/F J.F. Kjølbro, sum stovnaði Timburhandilin.
Timburhandilin helt til á Varpinum øll árini til 1988 tá J.F. Kjølbro lat nýggjan Timburhandil byggja norðuri á Stongunum og eina goymsluhøll uppi á Borðoyavík.Timburhandilin á Varpinum brann í grund 2. oktober 1988. Óvist er hví, men hildið varð, at skamlop var orsøkin. Tá var høllin á Borðoyavík liðug, og alt virksemið varð flutt niðan hagar. Longu 5. desember sama ár kundi Timburhandilin lata snotuligan handil upp á Stongunum. Stórur munur var at flyta frá Varpinum og norður á Stengurnar. Størsta broytingin var, at nýggi handilin er ein sjálvtøkuhandil. Tøkniliga var eisini stór broyting við teldum, trukkum og øðrum. Hølini vóru eisini meira tíðarhóskandi, og plássið gjørdist nógv størri.Tann 20. desember 1994 bleiv Timburhandilin í Klaksvík seldur til Jógvan, Petur Hans og Símun á Høvdanum. Teir áttu Timburhandilin til 12. oktober 2005, tá Eivind Jacobsen og Símun Mittún keyptu hann. Hesir valdu at selja hann aftur tann 15. mai 2006 til Jónsvein Knudsen, Rodmundur Nielsen og Jóhannus Danielsen.
Borg í Runavík
Fjøruvegur 5
620 Runavík
620 Runavík
tel 477272, fax 477297
Borg í Klaksvík
Stangavegur 5
700 Klaksvík
700 Klaksvík
tel 455149, fax 457349
Upplatingartíðir
Timburdeildirnar
mán-frí 08.00 – 17.00
mán-frí 08.00 – 17.00
leyg 10.00 – 13.00
Amboðsdeildirnar
mán-frí 08.00 – 17.30
mán-frí 08.00 – 17.30
leyg 10.00 – 13.00


text:
Vinnuháskúlin hevur nú fingið nýggja heimasíðu, har tú kann melda teg til skeið.
Um tú trýstir á “skeið” her omanfyri, ella um tú fer longur niður á síðuna, kemur tú til yvirlit yvir øll okkara skeið, um tú trýstir á gula feltið, kemur tú inn á hetta skeiðið, har allar upplýsingar eru um skeiðið, og nær hvørt skeiði verður hildið, her ber eisini til at melda seg til skeiðið við á trýsta á “tilmelding”.
Fyri at melda teg til skeið, skal tú fyrst innrita teg, trýst á “innrita” ovast á síðuni. Skriva tín teldupost og loynital.
Hevur tú ongantíð gjørt hetta áður, so er tú ikki skrásettur í skipanini. Hetta má gerast fyrst.
Trýst á “skráset teg” og útfyll øll feltini og trýst á “skráset” niðast á skerminum, so gongur ein lítil løta og tú er innritaður.
Nú er so klárt at vejla skeið og melda til.
Tá hetta er avgreitt, fær tú ein teldupost frá okkum, sum boðar frá at tú er tilmeldaður til skeið á Vinnuháskúlanum.
Vinnuháskúlin hevur nógv skeið at bjóða
Her finnur tú okkum


text:
Ferðsludagar í Perluni
01-04-2016
Síðan 1998 hevur Ráðið fyri Ferðslutryd skipað fyri ferðsludøgum fyri framhaldsnæmingum. Fyrstu árini fyri landsins 9. floks og síðani fyri 8. floksnæmingum.
Eisini vitjar Ferðslutrygd Teknisku skúlarnar við ferðsludøgum. Ferðsludagarnir verða stuðlaðir av Trygd og Tryggingarfelagnum Føroyum.
Á degnum verða næmingarnir kunnaðir á ymsan hátt um trygga atferð í ferðsluni:
- Við faktuellum upplýsingum
- Persónligum samskifti, har næmingarnir verða tiknir uppí
- Frásøgn hjá avvarðandi, sum hevur mist í ferðsluni
Endamálið við Ferðsludøgunum er:
• At tey ungu skilja avleiðingarnar og váða
• At tey taka ábyrgd og duga at siga frá
• At tey verða eggjað til at taka trygga val í ferðsluni
•At tey grunda um ferðslu
Innihald í Ferðsludegi
Næmingarnir møta um morgunin og eru ein heilan dag í Perluni.
Í fyrsta partinum eru trý, sum greiða frá tryggari atferð í ferðsluni: fyrst ein koyrilærari, síðani eitt løgreglufólk og at enda ein frá sjúkraflutningstænastuni. Tey leggja dent á teir fýra størstu vandarnar, sum oftast ganga aftur í álvarsligum ferðsluvanlukkum, tað eru:
- Ov nógv ferð
- Rúsdrekkakoyring
- Vantandi nýtsla av trygdarbelti og hjálmi
- Gáloysni – herundir nýtsla av fartelefonum í ferðsluni
Aftan á matarsteðgin kemur Hjálmar Dam, sum er sjónleikari, og samskiftir við næmingarnar, har hann møtir teim ungu í eygnahædd. Hann tekur eisini tey ungu uppí og fær tey at taka støðu til ymsar tvístøður, sum tey allarflestu ungu fyrr ella seinni koma í. Tey ungu samrøða eisini sínamillum. Tey ungu sleppa sjálvi at gera niðurstøðurnar - tí tá er tað teirra veruleiki.
At enda kemur ein persónlig frásøgn frá veruleikanum. Tað er oftast ein mamma, sum hevur mist ein son, ella ein systur, sum hevur mist beiggjar. Endamálið er at ávirka tey ungu kensluliga.
Eftirmetingarnar frá bæði næmingunum og lærarum vóru serstakliga góðar. Umframt at næmingarnir eftirmeta ferðsludagin, verða teir spurdir um hugburð og royndir í ferðsluni. Her var greitt, at nógv er at arbeiða víðari við.
« Aftur


text:
Maurice Tillet
Maurice Tillet (23. oktober 1903 – 4. september 1954) var ein sera klókur maður, hann var yrkjari og rithøvundur, og dugdi at tosa 14 ymisk mál. Hann gjørdist eisini glímari. Í 1944 fekk Maurice tignarheitið sum heimsmeistari frá Amerikanska Glímara Felagsskapinum (AWA). Hann nevndi seg "Serskøltatrøllið í ringinum", men í veruleikanum var hann betri kendur sum Franski Eingilin. Hetta eyknevnið fekk hann, tí hann sum barn, altíð bleiv kallaður eingil, tí hann hevði eitt so einglaligt andlit. Hann varð føddur í 1903 og tá ið hann var tannáringur, fekk hann staðfest, at hann hevði eina sjáldsama sjúku, sum verður nevnd akromegali. Henda sjúkan ger, at kropspartir so sum til dømis nøs og panna vaksa meira enn tær eiga. Tí bleiv allur kroppur hansara misskaptur.


text:
Fyri triðju ferð á rað vann KÍ í dag 1-0, hesaferð móti TB. Jóannes Bjartalíð gjørdi málið mestsum beinanvegin í dystinum. Úrslitið merkir, at KÍ nú er einsamalt á odda í Effo-deildini við 26 stigum. KÍ hevur ikki tapt síðani í 3. umfari, og sigurin í dag var tann fimti á rað hjá klaksvíkingum.
Víkingur, sum í gjár vann 3-1 á Skála, er næstfremst við 25 stigum, og síðani koma NSÍ og B36 við 24 stigum í part.
NSÍ vann undirhaldandi dyst móti HB í Gundadali 4-3. B36, sum var á odda áðrenn hetta umfarið, spældi 0-0 móti ÍF í Fuglafirði og datt harvið heilt niður á fjórða pláss. Bert tvey stig skilja fýra tey fremstu liðini.
HB er á fimta plássi við 18 stigum, og ÍF kom við javnleikinum í dag upp á 15 stig. Hesi bæði liðini eru eitt sindur avbyrgd í miðjuni á stigatalvuni beint nú. Kappingin í niðastu helvt av stigatalvuni er eisini hørð. Skála og TB fingu ikki stig í hesum umfarinum, men tað fingu B68 og AB, sum spældu javnt 2-2 á Svangaskarði. AB, Skála og TB hava øll 9 stig, og B68 kom við javnleikinum í dag upp á 5 stig.
Úrslitini í 12. umfari:
B68-AB 2-2
HB-NSÍ 3-4
ÍF-B36 0-0
KÍ-TB 1-0
Skála-Víkingur 1-3 (spældur í gjár)
Støðan:
KÍ 26 stig, Víkingur 25 stig, NSÍ 24 stig, B36 24 stig, HB 18 stig, ÍF 15 stig, AB 9 stig, Skála 9 stig, TB 9 stig, B68 5 stig.
Komandi umfar 29. mai:
Víkingur-HB
AB-ÍF
KÍ-NSÍ
B36-Skála
B68-TB


text:
Í oktobermánað varpa Bót til Bata og Krabbakvinnur, ljós á bróstkrabba.
Bót til Bata er ein sjálvhjálparbólkur hjá Krabbameinsfelagnum, fyri kvinnur sum hava havt bróstkrabba og Krabbakvinnur ein bólkur av yngri kvinnum, sum hava havt bróstkrabba.
Bót til Bata og Krabbakvinnur skipa fyri kvøldsetum ymsa staðni kring landið.
Bót til Bata og Krabbakvinnur skipa fyri kvøldsetu í Reinsarínum í Havn hóskvøldið 5. oktober frá kl. 19.00 til 21.00.
Á skránni verður drekkamunnur og hugni umframt at ungar kvinnur, ið hava havt bróstkrabba siga frá síni uppliving við krabbameini og høvi verður eisini at fáa eitt prát við krabbakvinnurnar.
Aftrat hesum verður tónleikur við Guðrun Sólju og Janus Kampmann, møguleiki at royna ein parykk og tú kann ogna tær bróstkrabba armbandið, sum Elsa Bech hevur sniðgivið. Armbandið er hondgjørdt av Elsu og krabbakvinnunum.
Tiltakið er ókeypis
Øll eru hjartaliga vælkomin


text:
Mjøl- og lýsideildin hjá P/F Havsbrún tekur í høvuðsheitum ímóti uppsjóvarfiski og slógvi av uppsjóvarfiski, og framleiðir fiskamjøl og fiskalýsi burtur úr hesum. Harafturat framleiðir fóðurdeildin hjá Havsbrún fiskafóður burtur úr fiskamjøli og –lýsi, umframt at Havsbrún innflytur korn, plantumjøl, plantuolju o.a. í leysum til hesa framleiðsluna. Havsbrún útflytur eisini fiskamjøl í leysum.
Í viðgerðini av umhvørvisgóðkenningini er dentur lagdur á at minka um útlát av royki, dusti, lukti, larmi og spillvatni frá virkseminum, og at minka um árin frá dálking av olju, lýsi og kemikalium vegna óhapp. Metingin av umhvørvisviðurskiftum er grundað á, at P/F Havsbrún kann taka ímóti umleið 450.000 tonsum av feskum fiski og framleiða 140.000 tons av fiskamjøli og –lýsi, umframt 150.000 tons av fiskafóðri um árið.
Góðkenningin er almenn og kann síggjast her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi mikudagin 21. juni 2017.
Um tú vil hava meira at vita, ert tú vælkomin at seta teg í samband við Ingvard Fjallstein, telefon 342400 ella us@us.fo
« Aftur
Nýggjársbál
28-12-2017
Norðurlendingar á Umhvørvisstovuni
05-12-2017
Alivirksemið hjá P/F Luna á Sørvágs…
26-11-2017
Endurnýtslan av burturkasti nógv øk…
23-11-2017
Yvir 7000 flogmyndir 1958 – 2016 tø…
14-11-2017
Flogmyndir úr øllum Føroyum
14-11-2017
MVG frítøka og differentieraður elp…
27-10-2017
Inngarðsútskiftingin á Strondum er …
25-10-2017
Framleiðsla av plastbátum umhvørvis…
24-08-2017
Michael K. Jacobæus er settur í sta…
11-08-2017


text:
SUM LÍKJAST TEIMUM Á AKSTOVUNI
Her kanst tú taka ástøðisroyndir, ið líkjast teimum á Akstovuni, har tú fært 25 spurningar, og 2, 5, 10 ella 15 sekund ganga, áðrenn hvør svarmøguleiki verður lisin upp, tú velur sjálv/sjálvur - á Akstovuni hevur tú 10 sekund.
Nýggju talgildu royndirnar, verða í løtuni royndar í Hillerød og Køge.
Undirvísingarfilmur við føroyskari talu. Longd uml. 185 min.
Hesin undirvísingarfilmur er serliga gjørdur fyri, at tú skal skilja teoriina og á tann hátt klára teoriroyndina fyrstu ferð.
Filmurin gjøgnumgongur stutt øll viðkomandi evni og allar reglur við vido, 3D animatiónum og myndum. Eisini eru royndir við gjøllari gjøgnumgongd av og frágreiðingum um tær vanligastu teoriroyndum á Akstovuni.
Filmurin ger tað lætt at læra teoriina, tí tær viðgera bara tey evni, ið hava týdning fyir tína teoriroynd.
Um tú ætlar tær at klára teoriroyndina fyrstu ferð, er "TEORI VIÐ GARANTI" rætta loysnin, antin tú fert til roynd á fyrsta sinni, skalt fáa koyrirættin aftur (eftiransandi/endrtøku/koyriforboð) ella fáa tær vinnuligt koyrikort.


text:
Føroyskar heimasíður verða goymdar í dátasavninum "Føroyska Netsavnið". Í løtuni eru 3587 heimasíður í savninum. Landsbókasavnið savnar bert almennar síður frá internetinum. Heimasíður við avmarkaðari atgongd umvegis innritan, sum t.d. innannet hjá fyritøkum, eru ikki almennar og verða ikki innheintaðar.
Nú heitir Landsbókasavnið á almenningin um at hjálpa sær, tí tað er ikki so lætt at innheinta upplýsingar um føroyskar heimasíður, sum ikki hava eftirnavnið .fo.
- Heimasíður, ið ikki liggja á fo-navnaøkinum, eru nógvar, og vit dagføra javnan okkara yvirlit yvir hesar. Men vit vita ikki um allar. Tí ert tú vælkomin at fara inn á leinki niðanfyri og senda okkum eina fráboðan, um tú veitst um eina ella fleiri føroyskar heimasíður, ið ikki enda við .fo, sigur Landsbókasavnið.
Føroyskar heimasíður, sum ikki enda við .fo kunnu skrásetast HER


text:
Cap Negret 25 frá 19 mai til 22 mai 2012
Leygarmorgun og klokkan er BARA 09:00 vit eru á hotellinum viðsíðuna av hjá
okkum
Cap Negret Hotel til morgunmat. Vit hava stórar ætlanir í dag..... :o)
Market í Finestrat
Strondin í Finestrat
So er Karting á skránni, eisini í Finestrat
Ingolf og Arnbjørn
Arnbjørn, Ingolf og Gudmundur
Gudmundur dugir væl at koyra nú, hann hevur koyrt einar 5 ferir eftirhondini
Ingolf koyrdi sum ein røvari, haldi hann hevur vænt í smug onkustaðnis :o)
Hettar var sera stuttligt
Vit vóru eisini ein túr har vit búðu fyrstu 3 mánaðarnar í Finestrat
Sera hyggeligt stað, men heldur friarligt um veturin
Vit búðu triovast til vinstru
So á veg til Guadalest
Mega vakurt at koyra niðan
Guadalest liggur í einum sera stórum dali, við mega høgum fjøllum
Inngongin til Guadalest
Inngongdin
Her er sera specielt
Gøturnar í Guadalest eru hyggiligar
Vit eru á veg omanaftur
Brennstoff má til
Vit vóru eisini ein túr uppi við Kirkjuna í Altea
Kirkja í Altea
Hyggiligar gøtur, allar gøturnar eru lagdar við smágrótið
Inni í Kirkjuni
Meira brennistoff :o)
Leygarkvøld og vit hygga okkum á altanuni
Ingolf so øðiliga flott glas :o)
Mega hyggiligt kvøld
Sunnudagin fóru vit ein biltúr norðureftir, her eru vit í Moraira
Castell de Moreira
Her eru vit komin til Javea
Nótabátar við smáum bátum aftan
Tá vit skuldu koyra víðari, lýsti ein lampa okkurt við vatnmangul ella okkurt
annað, vit
steðgaðu við eina bensinstøð, men har var nokk av vatni í, so tað má verða okkurt annað:o(
Ein stikkari var leysur ella ikki ordiliga ásettur, aftaná 150.000 KM service i vikuni
Mánakvøld og longu í morgin skulu Tove og Ingolf avstað aftur, tíðin fleyg
bara
avstað Týsmorgun og ein super morgunmat, áðrenn vit fara at koyra tey til Alicante
flogvøllin
Inglish breakfast yes :o)
Her tjekka tey inn
Vit takk fyri eina sera góða viku saman við sera fittum fólkum :o)
NÆSTU MYNDIRNAR


text:
Holið
Gásadalur tykist geva mongum íblástur til at skriva og filma.
Ungdómsbókin Holið eftir danska rithøvundin Anders Johansen, hevur eisini fingið íblástur úr Gásadali, hóast listarliga frælsið letur ymiskt á staðnum vera fulkomiliga øðrvísi, enn tað er í veruleikanum.
Bygdin eitur Fjallvík, og í Fjallvík er framtíðin við at fáa fatur á staðnum; har verður skotið ígjøgnum fjallið, so íbúgvarnir fáa eitt hol ígjøgnum til fólkini, ið búgva hinumegin fjallið.
Men bókin er fyrst og fremst um Dávid, sum er ein heilt serligur drongur. Dávid hevur autismu og fatar heimin á annan hátt enn øll hini. Vit sleppa at fylgja Dávidi, og hvussu tíðirnar broytast rundan um hann, og hvussu han megnar at taka alt hetta nýggja til sín, sum hann noyðist at skipa og fáa rættskil á, tí annars rapar heimurin rundan um hann.
Hetta er væl skrivað bók, sum ikki fer frá tær aftur í langa tíð.
Guðrið Rubeksen hevur týtt til føroyskt. Bókin er 262 bls. og heft við klaffum.
Aftur